title: 2PM

text: Yhtyeen kokosi JYP Entertainmentin tuottaja Park Jin Young. Alun perin seitsenhenkisen yhtyeen jäsenet valittiin esiintymiskokeiden perusteella lukuun ottamatta Nichkhun, joka löydettiin. Joillakin jäsenillä oli jo valmiiksi kokemusta viihdealalta. Jun. K oli voittanut monissa laulukilpailuissa. Ok Taecyeon, Lee Junho ja Hwang Chansung olivat osallistuneet SuperStar Survival -ohjelmaan. Osa jäsenistä oli aikaisemmin asunut Yhdysvalloissa, ex-johtaja Jaebeom Seattlen alueella, Nichkhun Etelä-Californiassa ja Taecyeon vietti 7 vuotta Massachusettissa ennen paluutaan Koreaan.


title: 2PM

text: 2PM julkaisi ensimmäisen singlensä "10 Jeom Manjeome 10 Jeom" (, 10 Points Out of 10 Points) vuonna 2008. Sen jälkeen yhtye saavutti "Again & again" -singlellä ensimmäisen ykkössijansa singlelistalla. Molemmat singlet olivat yhtyeen ensimmäisellä albumilla, "The First Album 1:59PM", joka julkaistiin vuonna 2009. Saman vuoden syyskuussa Park Jaebeom (Jay Park) lähti yhtyeestä. Yhtye jatkoi toisella albumilla nimeltä "Hands Up" vuonna 2011. 2PM saavutti Japanin Hot 100 -listalla ykkössijan singleillään "Winter Games" vuonna 2013 ja "Midaretemina" 2014. "Still 02:00PM -"EP ja albumit "Grown" ja "Go Crazy!" ovat kaikki nousseet Yhdysvalloissa Billboardin World Albums -listalla 15 parhaimman joukkoon.


title: Mannasaarni

text: Mannasaarni ("Fraxinus ornus") on Euroopassa ja Lounais-Aasiassa kasvava saarnien sukuun kuuluva puu. Sen mahlasta saatua mannaa on käytetty rohtona ja ruokana. Mahla sisältää mannitolia (CH(OH)). Mannasaarnea kasvatetaan Keski- ja Etelä-Euroopassa myös koristepuuna.


title: Mannasaarni

text: Mannasaarni kukkii lehtien puhjetessa. Sen kukissa on kermanvalkoiset terälehdet ja ne tuoksuvat voimakkaasti makeahkolle. Laji muistuttaa lehtosaarnea ("Fraxinus excelsior"). Siihen verrattuna mannasaarnen lehden lehdykät ovat alta valko- tai ruskeanukkaiset, talvisilmut ovat vaaleamman väriset ja runko on lähes sileä.


title: Mannitoli

text: Mannitoli (CH(OH), HOCH(CHOH)CHOH) on sokerialkoholi. Luonnossa sitä on esimerkiksi mannasaarnen ("Fraxinus ornus") mahlassa, levissä, sienissä ja hyönteisten kudosnesteessä. Mannitolin moolimassa on 182,172 g/mol, sulamispiste 167–170 °C, kiehumispiste 295 °C, tiheys 1,52 g/cm (vesi = 1,0 g/cm) ja CAS-numero 69-65-8. Mannitoli liukenee veteen.


title: Mannitoli

text: Mannitolia käytetään elintarvikkeiden makeutusaineena. Sen E-koodi on E421.


title: Mannitoli

text: Lääkkeenä sitä ja sen johdoksia käytetään osmoosiin perustuvana nesteenpoistajana eli diureettina. Erityisiä käyttöaiheita ovat aivopaineen nousu, silmänpaineen nousu, munuaisten vajaatoiminta, sydänperäinen keuhkoödeema ja myrkytystilojen hoito.


title: Eila Jokela

text: Eila Auroora Jokela (29. huhtikuuta 1915 Rovaniemi – 21. lokakuuta 2002 Rovaniemi) oli suomalainen päätoimittaja.


title: Eila Jokela

text: Eila Jokelan vanhemmat olivat puuseppä, kunnallisneuvos Pekka Aapo Jokela ja Iida Maria Mölläri. Heillä oli kaikkiaan kahdeksan lasta, joihin kuuluivat muun muassa rovasti Erkki Jokela ja varatuomari, kansanedustaja Mikko Jokela. Pekka Jokela oli vanhoillislestadiolaisuuden merkittävä maallikkojohtaja, ja kodin perintö vaikutti pysyvästi lasten ajatusmaailmaan.


title: Eila Jokela

text: Eila Jokela pääsi ylioppilaaksi Rovaniemen yhteislyseosta 1935. Hän halusi toimittajaksi, mutta kävi isänsä toivomuksesta ensin Tornion alakoulunopettajaseminaarin ja suoritti sen jälkeen Raahen seminaarissa yläkoulunopettajan tutkinnon 1938.


title: Eila Jokela

text: Ura kansakoulunopettajana jäi kuitenkin lyhyeksi, toimittajan työ veti puoleensa. Eila Jokela toimi "Rovaniemi"-lehden ensimmäisenä naistoimittajana puolitoista vuotta, sitten hänet kutsuttiin "Keskisuomalaiseen". "Keskisuomalaisen" jälkeen Jokela työskenteli "Uudessa Suomessa", josta Ilmari Turja houkutteli hänet "Suomen Kuvalehteen" 1944.


title: Eila Jokela

text: Eila Jokela työskenteli "Suomen Kuvalehdessä" toimittajana 1944–47 ja tämän jälkeen toimitussihteerinä vuoteen 1951. Eila Jokela tuli tunnetuksi terävien ja ajankohtaisten artikkeleiden kirjoittajana aikana, jota leimasi voimakas yhteiskunnallinen taistelu. Hän laajensi näköpiiriään tekemällä opintomatkan Englantiin 1947–48 ja Yhdysvaltoihin 1951. Jälkimmäisen matkan jälkeen Eila Jokela kutsuttiin "Kaunis Koti" -lehden päätoimittajaksi, minkä työn ohella Jokela avusti edelleen ahkerasti "Suomen Kuvalehteä".


title: Eila Jokela

text: "Kaunis Koti" -lehteä Jokela uudisti voimakkaasti. Sen paperin laatua parannettiin, värejä lisättiin ja toimituskunta vaihdettiin. Tähän aikaan suomalainen taideteollisuus eli loistavaa kautta. Jokela kokosi lehden avustajakuntaan asianomaisten taiteenalojen huippuedustajia. Heihin kuuluivat muun muassa Kaj Franck, Kirsti Ilvessalo, Yki Nummi, Antti Nurmesniemi ja Tapio Wirkkala.


title: Eila Jokela

text: Vuonna 1963 Eila Jokela nimitettiin "Kotilieden" päätoimittajaksi, Alli Wiherheimon työn jatkajaksi. Jokela ilmoitti jatkavansa edeltäjänsä linjoilla ja nimesi "Kotilieden" keskeiseksi tehtäväksi perusarvojen säilyttämisen ja siirtämisen uusille sukupolville. Ajan henki oli kuitenkin "koti, uskonto ja isänmaa" -linjan vastainen. Uusien naistenlehtien perustamisen takia "Kotiliedellä" alkoi olla menekkivaikeuksia, ja päätoimittajaa vaadittiin keventämään lehden linjaa ja lisäämään kauneuden ja muodin osuutta. Vaatimuksiin Eila Jokela vastasi, että ne merkitsisivät päätoimittajan lähtöä.


title: Eila Jokela

text: Eila Jokela halusi säilyttää "Kotilieden" aseman yhteiskunnallisena vaikuttajana. Hän aloitti heti kantaa ottavien pääkirjoitusten laatimisen. Hänen pääkirjoituksiaan luettiin ja ne saivat kannatusta ja vastustusta.


title: Eila Jokela

text: Asenneilmaston muututtua 1970-luvulla kustantaja investoi jälleen "Kotilieteen", ja lehden levikki alkoi taas kasvaa. Vuonna 1978 Eila Jokela jäi eläkkeelle toimittuaan "Kotilieden" päätoimittajana 15 vuotta. Hän sai opetusneuvoksen arvonimen ja kirkon tiedonvälityspalkinnon. "Suomen Kuvalehden" journalistipalkinnon Jokela oli saanut 1976.


title: Eila Jokela

text: Vuosina 1947–1971 Eila Jokela toimitti kaikkiaan seitsemän kirjaa, joista mainittakoon "Lappi eilen – tänään – huomenna" (WSOY 1948), "Kodin kultainen kirja" (Kirjayhtymä 1961) ja "Kotilieden keittiökirja" (Otava 1971). Hän toimi kirkollisissa luottamustehtävissä, Suomen Käsityön Ystävissä ja Unicefissa. Elämänsä loppupuolella hän palasi asumaan Rovaniemelle.


title: Arktis-alpiininen laji

text: Arktis-alpiininen laji on eliölaji, joka viihtyy sekä korkealla vuoristossa että tundravyöhykkeellä. Yleensä arktis-alpiinisina pidetään joitain kasvilajeja. Esimerkiksi lääte on tyypillinen arktis-alpiininen laji.


title: Arktis-alpiininen laji

text: Arktis-alpiinisia kasveja kasvoi jääkaudella myös alavammilla mailla. Koska jotkin kasvit mm. jääleinikki säilyivät esimerkiksi Norjan tunturien jääkautisilla jäättömillä vuorenhuipuilla, ne eivät ole arktis-alpiinisia kasveja.


title: Arktis-alpiininen laji

text: Linnuista riekko on tyypillinen arktis-alpiinisten alueiden laji.


title: Georgia King

text: Georgia King (18. marraskuuta 1986) on skotlantilainen näyttelijä. Hän on näytellyt elokuvassa nimeltään "Wild Child".


title: HMS Warspite (1758)

text: HMS Warspite ( usein kirjoitusasuna HMS Warspight) oli Britannian Kuninkaallisen laivaston vuonna 1758 vesillelaskettu Dublin-luokan 74-tykkinen kolmannen luokan linjalaiva.


title: HMS Warspite (1758)

text: Alus tilattiin 14. marraskuuta 1755 70-tykkisenä kolmannen luokan linjalaivana Deptfordista Thomas West and Companyltä. Sen köli laskettiin vielä marraskuussa ja alus laskettiin vesille 8. huhtikuuta 1758. Amiraliteetti oli ilmoittanut aluksen nimen 13. huhtikuuta 1756 päivätyllä kirjeellä, jolloin alus myös luokiteltiin 74-tykkiseksi. Alus valmistui 27. heinäkuuta 1758. Aluksen tarjoukseen perustunut hinta oli 26 285 puntaa 19 shillinkiä ja 3 pennyä, mutta lopullinen uppouman perusteella laskettu hinta oli hieman korkeampi. Lisäksi aluksen varustamiskustannukset olivat 9 440 puntaa 12 shillinkiä ja 11 pennyä.


title: HMS Warspite (1758)

text: "HMS Warspite" otettiin palvelukseen toukokuussa ensimmäisenä päällikkönään Charles Holmes, joka luovutti aluksen päällikkyyden 1759 Sir John Bentleylle. Seitsenvuotinen sota Ranskaa vastaan oli käynnissä ja alus lähti 16. helmikuuta Välimerelle, jossa se liittyi amiraali Edward Boscawenin laivueeseen. Alus osallistui 19. elokuuta 1759 laivueen mukana Lagosin taisteluun, jossa se valtasi Ranskan laivaston "Témérairen". Se osallistui amiraali Sir Edward Hawken alaisuudessa Quiberoninlahden taisteluun. Pariisin rauhansopimuksen jälkeen alus poistettiin palveluksesta, kunnes se palautettiin Yhdysvaltain vapaussodan aikana sairaalalaivaksi.


title: HMS Warspite (1758)

text: "HMS Warspite" siirrettiin satamapalvelukseen 1778 ja nimettiin maaliskuussa 1800 "HMS Arundeliksi". Alus romutettiin 1802.


title: Johannes Troglita

text: Johannes Troglita (, ) oli 500-luvulla elänyt itäroomalainen sotapäällikkö. Hän osallistui vandaalisotaan vuosina 533–534 ja toimi "duxina" Pohjois-Afrikassa, ennen kuin lähetettiin Persian vastaiselle rajalle Mesopotamiaan. Vuonna 546 keisari Justinianus lähetti Troglitan Pohjois-Afrikkaan, missä Itä-Rooman asema oli huonontunut maurien noustua kapinaan roomalaisia vastaan. Troglita kukisti maurit Byzaciumissa, nykyisen Tunisian alueella, vuonna 546 tai 547, mutta kärsi seuraavana kesänä tappion Tripolitanian mauriheimoja vastaan. Troglita organisoi armeijansa uudelleen ja löi maurien joukot kesällä 548 käydyssä Caton kenttien taistelussa, jonka jälkeen rauha palasi joksikin aikaa takaisin Pohjois-Afrikkaan.


title: Johannes Troglita

text: Troglitan saavutuksia juhlistetaan 500-luvulla eläneen roomalaisen runoilijan Flavius Cresconius Corippuksen teoksessa "Iohannis, seu de bellis Libycis" ("Libyan sodasta"), joka on myös tärkein lähde hänen elämästään.


title: Johannes Troglita

text: Johannes Troglitan syntyperä on hämärän peitossa. Hänen synnyinvuottaan ei tiedetä ja syntypaikkakin on epävarma. Hän saattoi olla kotoisin Traakiasta, mutta hänen epätavallinen lempinimensä "Troglita" viittaisi Trogilos () -nimiseen paikkaan Makedoniassa tai Sisiliassa. Aikalaishistorioitsija Prokopioksen ja Troglitaa ylistäneen runoilija Corippuksen mukaan hänen isänsä oli eräs Evanthes ja hänellä oli ainakin yksi veli nimeltään Pappus. Troglitan vaimo oli luultavasti barbaarikuninkaan tytär, jonka kanssa hän sai pojan Petruksen.


title: Olli Pekka Jokela

text:
Olli Pekka Jokela (s. 5. helmikuuta 1955 Pello) on suomalainen arkkitehti.
Olli Pekka Jokelan isä oli rovasti Erkki Jokela, äitinsä on kotitalousopettaja Kyllikki Jokela (o.s. Tuohilahti). Jokela oli vuodesta 1981 naimisissa arkkitehti Kirsti Jokelan (1951–2017, o.s. Jokiniemi) kanssa. Avioliitosta on kolme tytärtä: Viivi (1981), Varpu (1984) ja Vuokko (1988).


title: Olli Pekka Jokela

text: Olli Pekka Jokela pääsi ylioppilaaksi 1975 Oulun normaalikoulusta ja valmistui arkkitehdiksi 1982 Teknillisestä korkeakoulusta. Hän työskenteli seuraavissa toimistoissa: 1977–1981 Arkkitehtitoimisto Kaija ja Heikki Siren, 1981–1982 Arkkitehtitoimisto Löfström, Mäkinen ja 1982–1985 Arkkitehtitoimisto Helander & Leiviskä. Vuosina 1987–1995 Jokelalla oli yhteinen toimisto Pentti Kareojan kanssa. Vuodesta 1995 hän on johtanut omaa toimistoaan (Arkkitehtitoimisto Olli Pekka Jokela Oy).


title: Olli Pekka Jokela

text: Olli Pekka Jokelan uransa alkupuolella suunnittelemat rakennukset ovat vaaleita ja rapattuja. Sisätiloja leimaa lasi ja valon väreily. Myöhemmin hän on käyttänyt useasti punatiiltä ja jopa maalaamatonta puuta.


title: Kuvataiteiden museo (Budapest)

text: Kuvataiteiden museo tai Kaunotaiteiden museo () on Sankarien aukiolla sijaitseva museo Budapestissa. Se perustettiin vuonna 1896 ja avattiin vuonna 1906. Sen kokoelmiin kuuluu taidetta muinaisesta Egyptistä ja antiikista aina nykypäivään asti.


title: Kuvataiteiden museo (Budapest)

text: Kuvataiteiden museo päätettiin perustaa Unkarin parlamentin 1000-vuotisjuhlaistunnossa vuonna 1896. Sen kokoelmiin liitettiin useita monissa erillisissä instituutiossa sijainneita taidekokoelmia. Arkkitehdit Albert Schickedanz ja Fülöp Herzog saivat tehtäväkseen suunnitella uuden museorakennuksen. Sen avajaisseremonia, joihin osallistui myös Frans Joosef I, pidettiin 1. joulukuuta 1906, ja virallisesti museo avattiin 5. joulukuuta. Monia merkittäivä esineitä varastettiin museosta toisen maailmansodan aikana, mutta suurin osa esineistä saatiin takaisin vuoteen 1947 mennessä. Rakennuksen korjaustöiden jälkeen museo avattiin uudelleen vuonna 1949.


title: Kuvataiteiden museo (Budapest)

text: Kuvataiteiden museon kokoelmat laajentuivat hiljalleen perustamisen jälkeen, ja osa sen kokoelmista siirrettiin vuonna 1957 perustettuun Unkarin kansallisgalleriaan, joka keskittyi unkarilaiseen taiteeseen. Kuvataiteiden museosta tuli enemmän maailmanlaajuista taidetta käsittelevä.


title: Kuvataiteiden museo (Budapest)

text:
Kuvataiteiden museon muinaisen Egyptin taidetta käsittelevässä kokoelmassa on lähes 4 000 esinettä, ja se on yksi Keski-Euroopan laajimmista taidemuseoista. Kokoelma on kerättyä unkarilaisten kaivauksilta Egyptin keskiosista 1900-luvun alun, Nubian vuoden 1964 ja Theban vuoden 1983 kaivauksilta. Antiikin kokoelmassa on yli 5 000 esinettä kreikkalaisilta, roomalaisilta ja etruskeilta. Kokoelmaan kuuluu muun muassa marmoripatsaita, tekstiilejä ja keramiikkaa.
Vanhan taiteen kokoelmassa on noin 3 000 maalausta monilta merkittäviltä taiteilijoita. Italialaisten maalareiden tauluja on vanhoilta mestareilta Giottolta ja Ducciolta sekä renessanssitaiteilijoilta Rafaelilta, Giorgionelta, Tizianilta, Tintorettolta ja Paolo Veroneselta. Alankomaalaista taiteilijoista edustettuna ovat muun muassa Pieter Brueghel vanhempi, Antoon van Dyck, Jacob Jordaens ja Frans Hals. Espanjalaisen taiteen osasto on yksi Euroopan suurimpia, ja siihen kuuluu El Grecon, Diego Velázquezin ja Francisco de Goyan tauluja. Saksalaista ja itävaltalaisista taiteilijoista löytyy teoksia Hans Holbein vanhemmalta, Albrecht Dürerilta ja Franz Anton Maulbertschilta. Ranskalaisia maalauksia ei ole aivan yhtä paljon edustettuna kuin muita, mutta niiden joukossa on Nicolas Poussinin ja Claude Lorrainin teoksia. Brittimaalareista museossa on Joshua Reynoldsin ja John Constablen teoksia.


title: Kuvataiteiden museo (Budapest)

text:
Veistoskokoelmassa on noin 600 veistosta 1800-lukua edeltävältä ajalta. Merkittävimpiä ovat Leonardo da Vincin ratsastajapatsas ja Andrea del Verrocchion surujen mies. Kokoelmissa on myös piirrosten ja vedosten osasto, jossa on lähes 10 000 piirrosta ja 100 000 vedosta. Ne eivät ole säännöllisesti esillä paperin valonherkkyyden takia.
1800-luvun jälkeisen taiteen kokoelmassa on noin tuhat teosta, maalauksia ja veistoksia. Ranskalaisen taiten osiossa on maalauksia romantiikasta postimpressionismiin ja taiteilijoista on esillä Eugène Delacroix, Jean-Baptiste-Camille Corot, Gustave Courbet, Édouard Manet, Claude Monet, Paul Cézanne ja Paul Gauguin. Veistoksia on esimerkiksi Auguste Rodinilta ja Aristide Maillolilta. Itävaltalaista Biedermeieria edustavat Ferdinand Georg Waldmüller, Friedrich von Amerling ja Josef Danhauser. Saksalaista taidetta 1800-luvun puolivälin jälkeen edustavat Wilhelm Leibl, Franz von Lenbach ja Adolph von Menzel sekä symbolismia Arnold Böcklin, Franz Stuck ja Fernand Khnopff. 1900-luvun ensimmäisen puoliskon taidetta on esillä muun muassa Oskar Kokoschkalta, Max Slevogtilta, Maurice Utrillolta, Gino Severinilta ja Marc Chagallilta. Vuosisadan jälkipuoliskolta museon kokoelmissa on Josef Albersin, Victor Vasarelyn, Anthony Caron ja Magdalena Abakanowiczn teoksia.


title: Robert Rosén

text: Robert Rosén (s. 25. kesäkuuta 1987 Alvesta, Ruotsi) on ruotsalainen jääkiekkoilija, joka pelaa SHL-joukkue Växjö Lakers HC:ssä. Hän on pelipaikaltaan keskushyökkääjä. Elite Prospects -sivuston Ulf Anderssonin mukaan Rosén on offensiivinen hyökkääjä, joka rakentaa peliä hyvin. Hänellä on hyvä visio, syöttötaidot ja hän on käyttökelpoinen ylivoimapelaaja. Rosénilla ei kuitenkaan ole kovin isokokoinen ja hänellä on kehitettävää myös nopeudessa. Rosén laukoo oikealta.


title: Robert Rosén

text: Rosén on Alvesta SK:n kasvatti. Hän pelasi joukkueessa ensimmäiset miesten pelinsä 16-vuotiaana Ruotsin II-divisioonassa kaudella 2003–2004. Kaudeksi 2005–2006 Rosén siirtyi sieltä kaksi sarjatasoa ylemmäs HockeyAllsvenskanin Växjö Lakers HC:hen, jossa tulokaskausi toi 34 runkosarjaottelussa tehot 1+3=4. Hän pelasi kauden aikana myös kahdeksan ottelua I-divisioonajoukkue Osby IK:ssa.


title: Robert Rosén

text: Kaudella 2006–2007 Rosénin ura Lakersissa lähti nousuun; hän oli tehoilla 10+23=33 joukkueen paras syöttäjä Christian Jacobssonin kanssa sekä kolmanneksi paras pistemies Torsten Yngvessonin kanssa. Kaudella 2008–2009 Rosén oli tehoilla 19+25=44 joukkueen toiseksi paras pistemies ja maalintekijä ja kaudella 2009–2010 hän teki HockeyAllsvenskanin yhden kauden piste-ennätyksensä tehoilla 20+37=57. Rosén oli Lakersin paras pistemies ja sijoittui koko sarjan pistepörssissä kolmanneksi, maalipörssissä myös kolmanneksi Örebro HK:n Henrik Löwdahlin kanssa sekä syöttöpörssissä yhdeksänneksi Örebron Fredrik Orrstenin kanssa. Hän oli viemässä Växjöä Kvalserieniin sekä keväällä 2009 että 2010, mutta joukkue jäi molempina vuosina ilman sarjanousua Elitserieniin.


title: Robert Rosén

text: Huhtikuussa 2010 Rosén teki kaksivuotisen sopimuksen Elitserien-joukkue MODO Hockeyn kanssa. Kausi 2010–2011 oli hänen tulokaskautensa Elitserienissä ja se toi Rosénille 55 runkosarjaottelussa tehot 11+12=23. Hänen sopimuksessaan oli optio muualle siirtymisestä ja Rosén vaihtoi Elitserien-seuraansa kaudeksi 2011–2012 AIK: IF:ään, jonka kanssa hän teki kaksivuotisen sopimuksen. Rosén voitti tehoilla 21+39=60 koko Elitserienin piste- ja syöttöpörssin. Hänet valittiin myös Ruotsin tähdistökentälliseen.


title: Robert Rosén

text: Vaikka Rosénilla oli vielä vuosi sopimusta AIK:hon, hän palasi keväällä 2012 Växjö Lakers HC:hen, jonka kanssa teki viiden vuoden sopimuksen. AIK ja Växjö sopivat siirron yhteydessä, ettei Rosén pelaa Växjössä sen kahdessa ensimmäisessä vierasottelussa AIK:ta vastaan. Hänen lähtönsä aiheutti pienen kohun. Rosén ilmoitti seuranvaihtonsa syyksi sen, että hänen tyttöystävänsä ei viihtynyt Tukholmassa. Rosén oli kaudella 2012–2013 tehoilla 9+17=26 Växjön kolmanneksi paras pistemies ja jakoi joukkueen sisäisen syöttöpörssin voiton Tomi Kallion ja Petr Vampolan kanssa. Kaudella 2013–2014, kevään 2014 pudotuspeleissä hän oli kuudella osumallaan Växjön paras maalintekijä Alexander Johanssonin kanssa. Kaudella 2014–2015 Rosén voitti joukkueen sisäisen piste- ja maalipörssin tehoilla 23+21=44, joilla hän sijoittui koko SHL:n (ent. Elitserien) maalipörssissä neljänneksi ja jakoi pistepörssin seitsemännen sijan HV71:n Erik Christensenin kanssa. Rosén voitti kauden päätteeksi Ruotsin-mestaruuden.


title: Robert Rosén

text: Kaudella 2015–2016 Rosén oli Lakersin toiseksi paras pistemies Richard Gyngen jälkeen tehoilla 17+22=39. Hän jakoi koko SHL:n tehotilaston voiton Linköpings HC:n Chad Billinsin kanssa lukemalla +27, mutta tilaston varsinaisen voiton vei kuitenkin Billins vähempien päästettyjen maalien turvin. Kaudella 2016–2017 Rosén jakoi Mestarien liigassa Lakersin sisäisen pistepörssin voiton Pontus Netterbergin kanssa tehoilla 4+5=9.


title: Robert Rosén

text: Rosén edusti Ruotsia MM-kilpailuissa vuonna 2016. Yhteensä hän on pelannut 41 A-maaottelua tehopistein 9+11=20. Rosén teki A-maajoukkuedebyyttinsä 15. joulukuuta 2011 Channel One Cupin avausottelussa Chomutovissa Tšekkiä vastaan. Ensimmäisen A-maajoukkuemaalinsa hän teki Euro Hockey Challengessa 3. huhtikuuta 2013 Oskarshamnissa ylivoimalla Slovakiaa vastaan. Rosénin osuma jäi Ruotsin 6–1-voittoon päättyneen ottelun ratkaisumaaliksi.


title: Koripallon miesten SM-sarjakausi 1984–1985

text: Kausi 1984–1985 oli 45. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Helsingin NMKY. Kotkan Työväen Palloilijat voitti hopeaa ja Uudenkaupungin Urheilijat pronssia. Runkosarjan voitti Helsingin NMKY.


text: Kaudella 1984–1985 otettiin käyttöön kolmen pisteen heiton raja. Sarjan historian ensimmäisen onnistuneen kolmen pisteen heiton heitti Kari-Pekka Klinga Töölön kisahallissa ToPo–Scotch Team-ottelussa 14. lokakuuta 1984.HNMKY:n joukkue: Jouni Haikonen, Mikko Kallela, Lars Ekström, Jari Raitanen, Mikko Tanner, Mikael Salmi, Sakari Pehkonen, Kyösti Kantakoski, Antti Isomäki, Ilkka Kauhanen, Jonathan Moore, Matti Jauhiainen. Valmentajat: Eero Saarinen, Henrik Dettmann.


title: Yleisluistelun Suomen-mestaruuskilpailut 1898

text: Suomen luistelumestaruudesta kilpailtiin toisen kerran Helsingissä 13. helmikuuta 1898. Vain miehet kilpailivat. Kilpailumatkoja oli kolme ja mestaruuteen vaadittiin kaksi matkavoittoa. Tähän pystyi Gustaf Estlander, joka voitti kaksi pisintä matkaa.


title: Ryan Gunderson

text: Ryan Gunderson (s. 16. elokuuta 1985 Bensalem, Pennsylvania, Yhdysvallat) on yhdysvaltalainen jääkiekkopuolustaja, joka pelaa Ruotsin SHL-liigan Brynäs IF:ssä. Hän toimii joukkueen varakapteenina. Elite Prospects -sivuston Ulf Anderssonin mukaan hän on hyökkäävä puolustaja, joka luistelee ja liikuttaa kiekkoa hyvin sekä on käyttökelpoinen ylivoimapelaaja. Gunderson ei ole kuitenkaan kovin fyysinen pelaaja ja hänen tulisi parantaa oman puolustuspään pelaamistaan.


title: Ryan Gunderson

text: Gunderson kävi lukion Holy Ghost Preparatory Schoolissa, jossa hän voitti Pennsylvanian paikallisten High school-sarjojen mestaruuden, Flyers Cupin vuonna 2003. Vuodet 2003–2007 Gunderson kävi Vermontin yliopistoa. Hän rikkoi 148 ottelullaan joukkueen kaikkien aikojen otteluennätyksen, jonka myöhemmin rikkoivat kuitenkin Dean Strong ja Corey Carlson.


title: Ryan Gunderson

text: Gunderson siirtyi viimeisen yliopistovuotensa päätteeksi ECHL-joukkue Columbia Infernoon keväällä 2007, mutta kausi 2007–2008 Trenton Devilsissa oli hänen tulokaskautensa liigassa. Gunderson oli tehoilla 4+42=46 ECHL:n neljänneksi tehokkain tulokas, Devilsin paras syöttäjä ja kolmanneksi paras pistemies sekä ECHL:n kolmanneksi tehokkain puolustaja Bakersfield Condorsin Kevin Truelsonin kanssa. Hän pelasi kauden aikana myös liigan tähdistöottelussa ja valittiin tulokkaiden tähdistökentälliseen. Gunderson edusti kauden aikana myös kolmen AHL-ottelun verran Albany Devilsia, jossa hän kävi try-outilla huhtikuussa 2008.


title: Ryan Gunderson

text: Kaudella 2008–2009 Gunderson oli tehoilla 5+53=58 koko ECHL:n toiseksi paras syöttäjä South Carolina Stingraysin Travis Morinin jälkeen sekä puolustajien pistepörssin toinen Florida Everbladesin Peter Metcalfin jälkeen. Hän sijoittui Devilsin sisäisessä pistepörssissä kolmanneksi. Gunderson valittiin kauden päätteeksi ECHL:n ensimmäiseen tähdistökentälliseen. Kauden 2009–2010 hän pelasi sarjatasoa ylempänä AHL-joukkue Houston Aerosiin.


title: Ryan Gunderson

text: Kaudeksi 2010–2011 Gunderson siirtyi Eurooppaan ja Ruotsin toiseksi korkeimmalla sarjatasolla HockeyAllsvenskanissa pelaavaan Örebro HK:hon. Hän voitti tehoilla 11+28=39 koko sarjan puolustajien piste- ja syöttöpörssin. Örebro eteni keväällä 2011 Kvalserieniin saakka, mutta jäi ilman sarjanousua. Gunderson siirtyi kuitenkin kaudeksi 2011–2012 Elitserieniin ja Brynäs IF:n riveihin. Hän voitti tehoilla 9+25=34 koko liigan puolustajien piste- ja syöttöpörssin. Gunderson voitti myös Ruotsin-mestaruuden keväällä 2012. Joulukuussa 2011 hän teki kaksivuotisen jatkosopimuksen Brynäsin kanssa.


title: Ryan Gunderson

text: Gunderson sijoittui kaudella 2012–2013 tehoilla 9+27=36 Elitserienin puolustajien pistepörssissä toiseksi edellään vain Färjestad BK:n Chris Lee. Hän oli myös Brynäsin toiseksi paras pistemies Calle Järnkrokin jälkeen. Kaudella 2013–2014 Gunderson nousi joukkueen varakapteeniksi ja teki Ruotsin pääsarjatason yhden kauden piste-ennätyksensä tehoilla 8+33=41. Hän voitti pelipaikastaan huolimatta Brynäsin sisäisen piste- ja syöttöpörssin sekä voitti myös koko SHL:n puolustajien piste- ja syöttöpörssin. Gunderson voitti kauden päätteeksi hopeaa.


title: Ryan Gunderson

text: Kaudeksi 2014–2015 Gunderson siirtyi vuoden mittaisella sopimuksella KHL-joukkue Jokereihin. Hän oli joukkueen tehokkain puolustaja ja kolmanneksi paras pistemies tehoilla 7+29=36, joilla Gunderson jakoi KHL:n puolustajien pistepörssin neljännen sijan Dinamo Minskin Nick Bailenin kanssa. Kevään 2015 pudotuspeleissä hänellä oli Jokereiden paras teholukema (+6). Gunderson pelasi kauden aikana ssa ja hänet valittiin neljännesvälieräviikon parhaaksi puolustajaksi. Hän edusti Jokereita kauden aikana myös Spengler Cupissa.


title: Ryan Gunderson

text: Kaudeksi 2014–2015 Gunderson siirtyi jatkamaan KHL-uraansa vuoden mittaisella sopimuksella valkovenäläiseen Dinamo Minskiin.


title: Ryan Gunderson

text: Gunderson palasi kaudeksi 2016–2017 kolmivuotisella sopimuksella Brynäsiin. Hän nousi joukkueen varakapteeniksi. Gunderson oli Brynäsin tehokkain puolustaja tehoilla 4+23=27, joilla hän sijoittui koko SHL:n puolustajien pistepörssissä viidenneksi. Gunderson jakoi myös kymmenellä syöttöpisteellään koko liigan pudotuspelien syöttöpörssin voiton kolmen muun pelaajan kanssa sekä puolustajien pistepörssin voiton HV71:n Andreas Borgmanin kanssa. Kaudella 2017–2018 hän oli Brynäsin toiseksi paras syöttäjä, kolmanneksi paras pistemies ja tehokkain puolustaja tehoilla 4+25=29, joilla Gunderson jakoi koko SHL:n puolustajien pistepörssin neljännen sijan Frölunda HC:n Adam Almqvistin kanssa.


title: Ryan Gunderson

text: Gunderson edusti Yhdysvaltoja Pyeongchangin olympiakisoissa 2018. Hän pelasi myös Deutschland Cupissa vuonna 2017.


title: Suurvalkku

text: Suurvalkku ("Cephalanthera damasonium") on Euroopassa esiintyvä valkkujen suvun kämmekkäkasvi.


title: Suurvalkku

text: Suurvalkku kasvaa 15–50 senttimetriä korkeaksi. Sen karvattomassa varressa on tyvellä pari tuppimaista lehteä ja 2–4 varsilehteä. Lehdet ovat 4–10 cm pitkät, muodoltaan soikeat–suikeat. Suurvalkulla on 3–12 kukkaa, jotka jäävät usein avautumatta. Kukat ovat väriltään kellanvalkoiset ja huulesta keltajuovaiset. Ulommat kehälehdet (sepalit) ovat tylpät ja hieman pidemmät verrattuna melko samannäköiseen miekkavalkkuun ("Cephalanthera longifolia").


title: Suurvalkku

text: Suurvalkkua tavataan Keski- ja Etelä-Euroopassa. Sen pohjoisimmat esiintymispaikat ovat Ruotsin Gotlannissa ja Tanskassa. Pohjoismaissa sen kasvupaikkana ovat kuivat kalkkipitoiset männiköt.


title: HMS Arundel

text: HMS Arundel on ollut neljän Britannian Kuninkaallisen laivaston aluksen nimenä.


title: Bodil Kornbek

text: Bodil Holmgren Kornbek (s. 10. elokuuta 1961 Kööpenhamina) on tanskalainen poliitikko. Hän kuului kymmenen vuoden ajan kristillisdemokraatteihin ja istui Folketingetissä vuosina 2001–2005. Vuonna 2005 Kornbek seurasi Marianne Karlsmosea puolueensa puheenjohtajana. Vuonna 2008 hän loikkasi sosiaalidemokraatteihin.


title: Yleisluistelun Euroopan-mestaruuskilpailut 1898

text: Euroopan luistelumestaruudesta kilpailtiin Helsingissä 19.-20. helmikuuta 1898. Vain miehet kilpailivat.


text: Kilpailut järjestettiin Pohjoissataman luistinradalla meren jäällä.


title: Suomalainen kodin taloustiede

text: Suomalainen kodin taloustiede (kotitalouden taloustiede), joka perustettiin asetuksella n:o 99/1946 Helsingin yliopistoon, oli ensimmäinen kotitalousalan professuuri Euroopassa. Viran nimi muutettiin kuluttajaekonomiaksi vuonna 1995. Kuluttajaekonomiana virka on kuulunut Helsingin yliopiston maatalous-metsätieteellisen tiedekunnan taloustieteen laitoksen oppiaineisiin.


title: Suomalainen kodin taloustiede

text: Kodin taloustieteen perustamispäätös tehtiin niiden esimerkkien innoittamana, joita saatiin englanninkielisestä maailmasta. Kodin taloustiede oli, paitsi taloustieteen haara, myös yksi niin sanottuja kotitaloustieteitä. Kotitaloustieteet olivat vakiintuneet Amerikan Yhdysvaltojen korkeakoululaitokseen jo 1900-luvun alkupuolella. Kotitalousopetus alkoi varhain myös Englannissa mutta kotitalousprofessuuria Englantiin ei perustettu. Euroopan ensimmäinen kotitaloudellinen professorin virka perustettiin Suomeen vuonna 1946.


title: Suomalainen kodin taloustiede

text: Ensimmäinen tieteellistä kotitalousopetusta koskenut eduskunta-aloite esitettiin Suomessa 13. helmikuuta 1928 (Toivomusaloite n:o 34/1928). Filosofian tohtori, kansanedustaja Kaino Oksanen jätti kaksi toivomusaloitetta kotitalouden ottamiseksi yliopistolliseksi oppiaineeksi. Toivomuksen kohteena oli vuonna 1928 ”kotitaloustiede” ja 11. marraskuuta 1930 ”kotitalouden taloustiede”. Kan-sanedustaja Oksasen aloitteet saattoivat perustua ainakin osittain filosofian tohtori K. T. Jutilan Amerikan matkoillaan sikäläisestä kotitalousopetuksesta keräämille tiedoille. Tohtori Jutila oli opiskellut Rockefeller-stipendiaattina Yhdysvalloissa ja Kanadassa 1927, ja vuonna 1930 hän teki näihin valtioihin uuden matkan. Vuosina 1927 ja 1931 hän kirjoitti Emäntälehteen korkeimmasta kotitalousopetuksesta Yhdysvalloissa. Elli Saurio (1866–1966), joka nimitettiin tammikuussa 1950 suomalaisen kodin taloustieteen professorin viran ensimmäiseksi viranhaltijaksi, aloitti 1930-luvulla väitöstutkimuksensa professori K. T. Jutilan ohjauksessa.


title: Suomalainen kodin taloustiede

text: Kansanedustaja Oksasen jälkimmäinen toivomusaloite koski kotitalouden taloustieteen ja puutarha-tieteen opettajavirkojen perustamista yliopistoon. Asiasta käytiin Eduskunnassa keskustelua, jolloin ministeri, metsänhoidon professori 1911–34 A. K. Cajander suositteli kotitalous-tieteen sijoittamista yliopiston maatalous-metsätieteelliseen tiedekuntaan, sillä kotitalouden kehittämistä oli harrastettu maatalouspiireissä ja valtion menosäännössä siihen kohdistuvat menot sisältyivät maatalousministerin pääluokkaan.. – Näin tapahtuikin.


title: Suomalainen kodin taloustiede

text: Kotitaloustieteet mainittiin niin sanotun Cajanderin komitean kahdessa mietinnössä: komiteanmietinnöt 1930:2 ja 1932:8. Cajanderin komitea ehdotti tiedekunnan molempien virkatutkintojen muuttamista linjamuotoisiksi. Kotitalous oli yksi linjamuotoiseen tutkintoon kaavailluista uusista tutkintoaineista. Kotitalous olisi soveltunut erityisesti naisopiskelijoille ja olisi sisältänyt aluksi vain kodin taloustieteen. Opetuksesta olisi vastannut kiinteä ylimääräinen professori..


title: Suomalainen kodin taloustiede

text: Toisessa mietinnössään Cajanderin komitea esitti, että maataloustieteisiin kuuluvana annettaisiin yleistä kotitalouden opetusta kotitalouden talousopetuksen sijasta ja kotitaloustieteeseen ehdotettiin varsinaisen professorin virka. Suunnan muutoksella haluttiin helpottaa yliopistollisen kotitalousopetuksen laajentamista myöhemmin. Kotitalouden varsinaisen professorin opetusalaan olisi kuulunut kolme aiheryhmää: 1) ruokatalousoppi, 2) kodinhoito-oppi ja työtiede sekä 3) kodin talousoppi..


title: Suomalainen kodin taloustiede

text: Agronomiatutkinnon linjajako toteutui metsähallituksen pääjohtaja A. K. Cajanderin pääministeri-kaudella 1937–39 . Aloitteentekijänä ja asian valmistelijana oli toiminut maanviljelystalouden pro-fessori Rurik Pihkala. Marraskuussa 1938 kotitaloustiede kuului asetusluonnoksessa maatalousopintosuunnan uusien pääaineiden joukkoon ja tiedekunta hyväksyi ehdotuksen yksimielisesti mutta maatalousopintosuunnan linjajakoasian tullessa loppukäsittelyyn 23. maaliskuuta 1939, asetusluonnos ei enää sisältänyt kotitalouslinjaa. Potentiaalisten viranhakijoiden puute ehkä aiheutti kotitalouslinjan poistamisen. Filosofian kandidaatti Elli Saurio mahdollisesti piti päämääränään kotitaloudellista yliopistovirkaa, mutta Saurion jatkotutkimus keskeytyi työn ohjaajan, professori Jutilan erottua Suomen Pankin virkaan siirtymisen vuoksi yliopistovirasta.


title: Suomalainen kodin taloustiede

text: Helsingin yliopisto teki ensimmäisen yliopistollisia kotitalousvirkoja koskevan virkaehdotuksen vuonna 1941 ja aloitteentekijänä toimi tälläkin kertaa professori Pihkala, mutta vasta konsistorin vuonna 1943 asettaman toimikunnan laatima suunnitelma menestyi. Kahta kotitaloudellista virkaa, ravintokemian ja kodin taloustieteen professuureja, ehdotettiin jo valtion vuoden 1945 tulo- ja menoarvioon mutta tuloksetta. Virkaehdotus toistettiin sellaisenaan seuraavana vuonna, valtiovarainministeri Johan Helon virkakaudella ja tällä kertaa kodin taloustieteen ylimääräisen professorin virka saatiin vuoden 1946 tulo- ja menoarvioon. Kahdesta ehdotetusta kotitalousvirasta toteutettiin aluksi vain perustamiskustannuksiltaan halvempi virka, sillä elettiin sotien jälkeistä niukkuuden aikaa. Ravintokemian varsinaisen professorin virka saatiin valtion budjettiin mukaan vuonna 1947.


title: Suomalainen kodin taloustiede

text: Kodin taloustiede perustettiin Helsingin yliopistoon, sen maatalous-metsätieteelliseen tiedekuntaan 31. tammikuuta vuonna 1946 asetuksella n:o 99. Asetuksessa määriteltiin yleisluontoisesti suomalaisen kodin taloustieteen olemus:


title: Suomalainen kodin taloustiede

text: Kodin taloustiede oli eräs taloustieteiden laji, ja sen opetus- ja tutkimusala oli ensisijaisesti yksityis-taloudellinen. Professori Elli Saurio laati oppiaineestaan määritelmän hakuteosta varten:


title: Suomalainen kodin taloustiede

text: Professori Saurio tukeutui määritelmää laatiessaan neljään ulkomaiseen lähdeteokseen: Fitzsimmons 1950. Managemant of Family Resources; Ogburn–Nimkoff 1955. Technology and Changing Fam-ily; Dubberke 1958. Betriebswirtschaftliche Theorie des privaten Haushaltes; Bock–Specht 1958. Verbraucherpolitik.


title: Suomalainen kodin taloustiede

text: Maanviljelystalouden professori, vt. agraaripolitiikan professori Rurik Jonatan Pihkala (1875–1973) toimi kodin taloustieteen vt. professorina vuosien 1946–49 aikana. Tässä viranhoitotehtävässä häntä avusti syyslukukaudella 1946 maatalous- ja metsätieteiden tohtori Nils Christian Westermarck (1910–2002) ja vuosina 1947–49 filosofian maisteri Laura Maria Harmaja (1881–1954). Maisteri Harmajan avustustehtävä oli kauden loppupuolella nimellinen, sillä hän sairastui joulukuussa 1947 ja avustustehtävä siirtyi sijaisille. Tiedekunnan pöytäkirjojen mukaan sijaisina toimivat muun muassa filosofian lisensiaatti Elli Saurio ja kotitalousneuvos, filosofian tohtori Katri Helena Laine. Syyskuun lopussa 1948 professori Pihkala erosi maanviljelystalouden professorin virasta mutta vielä omasta virastaan eron saatuaan hän jatkoi kodin taloustieteen ylimääräisen professorin viran hoitamista ja kodin taloustieteen laitoksen esimiehenä toimimista.


title: Suomalainen kodin taloustiede

text: Filosofian tohtori Elli Saurio nimitettiin kodin taloustieteen kiinteän ylimääräisen professorin virkaan 27. tammikuuta 1950. Nimityksen myötä tohtori Elli Sauriosta tuli ensimmäinen taloustieteelliseen professorin virkaan nimitetty nainen Suomessa.(Kervinen 2005) Ruotsinkielisen maanviljelystalouden professori Nils Westermarckin ehdotuksesta tohtori Saurio alkoi hoitaa kodin taloustieteen professorin virkaa jo kevätlukukauden 1950 alusta ja tiedekunta peruutti vt. kodin taloustieteen professori Pihkalalle antamansa viranhoitomääräyksen esittäen konsistorille, että myös maisteri Laura Harmajalle 22. tammikuuta 1947 annettu määräys sanotun viran hoitamisen avustamisesta peruutettaisiin. Professori Saurio vastasi kodin taloustieteen laitoksen toiminnasta käytännössä eläkkeelle jäämiseensä saakka. Tasavallan Presidentti myönsi 18. marraskuuta 1966 hänelle eron virastaan seuraavasta vuodenvaihteesta alkaen. Professori Saurion kuolinpäivä oli 26. joulukuuta 1966.


title: Suomalainen kodin taloustiede

text: Kodin taloustieteen kiinteä ylimääräisen professorin virka jäi avoimeksi toisen kerran vuoden 1967 alusta professori Elli Saurion jäätyä eläkkeelle. Ruotsinkielisen maanviljelystalouden professori Nils Westermarck toimi o.t.o. kodin taloustieteen laitoksen vt. esimiehenä vuosina 1967–71. Professori Westermarckia viran hoidossa avustaneita henkilöitä olivat maatalous- ja metsätieteiden tohtori Maire Honkanen, dosentti Alma Annikki Suviranta, maatalous- ja metsätieteiden kandidaatit Sirkku Päivikki Hintsala ja Kerttu Eva-Liisa Oittila sekä valtiotieteiden kandidaatti Tuttu-Liisa Marjatta Kajatsalo. Maanviljelystalouden laitoksen yp. assistentti 1951–71, maatalous- ja metsätieteiden tohtori Maire Inkeri Honkanen (omaa sukua Tiinonen) toimi vuoden 1972 alusta lähtien kodin taloustieteen laitoksen esimiehenä kodin taloustieteen kiinteän ylimääräisen vt. professorin ominaisuudessa. Tohtori Honkanen nimitettiin mainitun professorinviran haltijaksi 1. syyskuuta 1972 alkaen. Eläkkeelle professori Maire Honkanen siirtyi syyslukukauden 1991 alusta lukien.


title: Suomalainen kodin taloustiede

text: Huoneisto osoitteessa Kirkkokatu 4, johon kodin taloustieteen laitos syksyllä 1946 sijoitettiin, oli varsinaisesti maanviljelystalouden laitoshuoneisto (Helsingin yliopiston toimintakertomus 1946–47). Vuonna 1863 valmistunut kiinteistö Kirkkokatu 4 Kirkkokadun ja Meritullinkadun kulmauksessa purettiin 1970-luvulla mutta sen "sisartalo" Kirkkokadun vastakkaisella puolella on yhä jäljellä, tosin korotettuna. Kiinteistöstä Kirkkokatu 2 voi yhä nähdä, millaisena Kirkkokatu 4 kohosi aikoinaan kaupunkiympäristössään..


title: Suomalainen kodin taloustiede

text: Kodin taloustieteen laitoksen osoite oli virallisesti Kirkkokatu 4 vuoteen 1967 asti mutta käytännössä professori Elli Saurio siirsi joulukuussa 1958 laitoksen kotiinsa osoitteeseen Albertinkatu 44 B 15. Kiinteistö Albertinkatu 44 sijaitsee Albertinkadun ja Eerikinkadun kulmauksessa Helsingissä. Talon kahteen portaikkoon A ja B käydään Albertinkadulta. Talossa oli hissi jo 50-luvulla. Huoneisto n:o 15, jonka pinta-ala on noin 100 m², sijaitsee kolmannessa kerroksessa ja huoneiston ikkunat ovat Eerikinkadulle. Kodin taloustieteen laitos oli Albertinkadulla professori Saurion virkakauden loppuun saakka. – Vasta vuoden 1967 puolivälissä laitos muutti Helsingin Viikkiin maata-loustieteellisten laitosrakennusten niin sanottuun A-taloon eli taloudellisten laitosten rakennukseen. Viikissä kodin taloustieteen laitoksen toimitila oli 260 m².


title: Suomalainen kodin taloustiede

text: Kirkkokatu 4:ssä kodin taloustieteen laitokselle luovutettiin kaksi huonetta, joista toiseen pääsi vain toisen kautta. Näissä tiloissa tapahtui pääaineen lisäksi kodin rakennus- ja sisustusopin ja työopin opetus, minkä lisäksi ruotsinkielisen maanviljelystalouden professori Nils Westermarck käytti etummaista huonetta luento- ja seminaarihuoneena. Kodin taloustieteen assistentti Kyllikki Korpi mainitsee kodin taloustieteen laitoksen muuton syyksi tilan puutteen Kirkkokadulla. Luultavasti myös Kirkkokatu 4:n hissittömyys oli muuton syitä. Kodin taloustieteen laitos sijaitsi talon ylimmässä kerroksessa ja professori Sauriolla oli sekä akuutteja että krooniseksi muuttuvia jalkavaivoja. Professori Saurion jalka oli murtunut kesällä 1957 ja kuolemaan johtanut syöpätauti alkoi paranemattomana säärihaavana.


title: Suomalainen kodin taloustiede

text: Kodin taloustieteen laitokseen oli vuonna 1946 perustettu yksi ylemmän palkkaluokan assistentin toimi. Lisensiaatintutkinnon suoritus oli yp. assistentin toimien yleisvaatimuksena. Kodin taloustieteen laitoksen assistenteilta edellytettiin lisäksi hyvät tiedot kansantaloustieteessä ja yksityistaloustieteessä. Assistentti oli velvollinen avustamaan laitoksensa esimiestä laitoksen hoidossa ja harjoitustöiden ohjauksessa – myös kesäisin. Vuosina 1946–72 kodin taloustieteen laitoksessa työskenteli paitsi [linkki, josta ass.taulukkoon??] laitosassistentteja assistentteja myös muilla nimikkeillä.


title: Suomalainen kodin taloustiede

text: Kodin taloustieteen laitoksessa oli tavallista enemmän opetuksessa avustavia henkilöitä lukuvuoden 1956–57 aikana. Fulbright-professori Mary Brown Allgood Pennsylvanian valtionyliopistosta (USA) työskenteli kodin taloustieteen laitoksessa lukuvuoden 1956–57 ajan ja hänen assistentteinaan toimivat tohtori Anitra Karsten (1902–1988) ja maatalous- ja metsätieteiden kandidaatti, koti-talouden työopin opettaja Eila Palsanen. Tohtori Karsten oli anonut elokuussa 1956 nimitystä kodin taloustieteen laitoksen vapaaehtoiseksi assistentiksi. Professori Saurio oli ehdottanut kandidaatti Palsasen määräämistä professori Allgoodin tilapäiseksi assistentiksi, koska kandidaatti Palsanen sopi hyvin tehtävään oltuaan vuoden ajan stipendiaattina Michiganin yliopistossa Yhdysvalloissa.


title: Suomalainen kodin taloustiede

text: Filosofian tohtori Anitra Karsten oli kodin taloustieteen laitoksen ensimmäinen dosentti. Hän haki dosentuuria maaliskuussa 1956 ja maatalous-metsätieteellisen tiedekunnan pöytäkirjojen mukaan hänet nimitettiin huhtikuussa 1959 hänet kuluttajapsykologian dosentiksi Helsingin yliopistoon mutta kuluttajapsykologian virkaa ei perustettu kyseiseen tiedekuntaan ja uusi dosentuuri oli tavallaan tarpeeton. Professori Saurio teki 50-luvulla toistuvasti mutta turhaan laitosekonomiaa, suurkeittiötekniikkaa, kotitalous- ja laitoskoneoppia, asunto-oppia, vaatetusoppia, perhe- tai kuluttajapsykologiaa ja kotitalouspedagogiikkaa koskevia virkaehdotuksia tavoitteenaan tieteellisen kotitalousopetuksen normaalin kasvun ja laajenemisen tukeminen Suomen korkeakoululaitoksessa.


title: Suomalainen kodin taloustiede

text: Ajankohtana, jolloin tohtori Karsten haki dosentuuria, tiedekunnan 25 dosentin joukossa oli vain yksi naisdosentti, maatalous- ja metsätieteiden tohtori Armi Kaila. Vuonna 1971 tiedekunnan 30 dosentista 10 prosenttia (3) oli naisia. Naisdosenttien nimet olivat Eva Eklund, Annikki Linnasalmi ja Eva Tapio. Kun kodin taloustieteen kiinteä ylimääräisen professorin virka avautui professori Saurion eläkkeelle jäämisen johdosta, sitä hakivat tohtorit Alma Annikki Suviranta ja Maire Inkeri Honkanen. Molemmat olivat viran hakuvaiheessa kodin taloustieteen dosentteja mutta myös nämä kodin taloustieteen dosentuurit jäivät lyhytaikaisiksi.


title: Suomalainen kodin taloustiede

text: Lisensiaatintutkinnon suoritus oli ylemmän palkkaluokan (yp.) assistentin toimien yleisvaatimuksena. Kaikki kodin taloustieteen laitoksen assistentit olivat kandidaattitasoisia ajanjaksolla 1946–72. Jatkotutkimuksia ei syntynyt professori Elli Saurion virkakaudella. Maisteri Leo Salovaaran lisensiaatintutkimus ”Kriitillinen analyysi kulutustutkimusten mahdollisuudesta kuvata elintasoa ja siinä tapahtuneita muutoksia” hylättiin tiedekunnassa 12. syyskuuta 1957 äänestyksen jälkeen. Maatalo-usprofessoreiden Pihkala, Mäki ja Westermarck kielteinen kanta hyväksymiseen ratkaisi asian. Filosofian maisteri, maatalous- ja metsätieteiden kandidaatti Vappu Niinimäki-Eräjään lisensiaatin-tutkimukseksi tarkoitettu työ "Pyykin työntutkimus" hylättiin maatalous-metsätieteellisessä tiede-kunnassa toukokuussa 1963.


title: Suomalainen kodin taloustiede

text: Professori Elli Saurio korosti kodin taloustiedettä opettaessaan opiskelijoiden omaehtoisen ajattelun tärkeyttä. Ihmisen oli käytettävä omaa järkeään ja pyrittävä kehittymään siinä taidossa. Kodin taloustieteeseen sisältyi taloustieteen kannalta täysin uutena näkökulmana kokonaisvaltainen ihmisen näkökulma. Kodin taloustiede tarkoitti kotitalouden taloustiedettä ja pienimmillään kotitalous voi koostua yhden ainoan toimintakykyisen ja päätösvaltaisen ihmisen taloudesta. Jos kodin taloustiede olisi päässyt vapaasti laajenemaan yliopistoympäristössään, siitä olisi saattanut eriytyä ajan mittaan esimerkiksi yksilön taloustiede omine erityisine tutkimusongelmineen. Näin ei käynyt. Kodin taloustiede on yhä, yli 60 vuoden kuluttua perustamisestaan, yhden professuurin käsittävä taloustiede ja tunnetaan kuluttajaekonomianimisenä.


title: Suomalainen kodin taloustiede

text: Ensimmäinen lisensiaatintutkimus kodin taloustieteeseen valmistui ja hyväksyttiin kodin taloustie-teen vt. professori Nils Westermarckin viranhoitokaudella vuonna 1971. Julkinen päätös maatalous- ja metsätieteiden kandidaatti Vuokko Onerva Juholan (omaa sukua Telama) lisensiaatintutkinnosta annettiin maatalous- ja metsätieteellisessä tiedekunnassa 7. lokakuuta 1971. Tutkimuksen, jonka nimi oli ”Kotitalousopetus kotitalouspolitiikan kentässä 1850–1970”, olivat tarkastaneet kodin taloustieteen vt. professori Nils Westermarck, ravitsemustieteen apulaisprofessori Maija Pekkarinen ja talous- ja sosiaalihistorian henkilökohtainen ylimääräinen professori Sven-Erik Åström.


title: Suomalainen kodin taloustiede

text: Maatalous-metsätieteellisessä tiedekunnassa oli vuoteen 1969 asti vain kaksi pääaineeksi sopivaa kotitalousainetta: kodin taloustiede ja ravintokemia. Vuonna 1969 perustettiin kodin teknologia. Kodin taloustiede ja ravintokemia olivat sidotut toisiinsa siten, että kodin taloustieteen ja ravintokemian kotitaloudellisen linjan ylioppilaiden oli suoritettava toisesta kotitalousaineesta vähintään approbatur-opinnot. Mainitunlainen sidos, jossa yhteiskuntatieteellinen ja luonnontieteellinen pääaine olivat sidotut toisiinsa, oli tiedekunnassa ainutlaatuinen. Ravintokemian luonnontieteisiin painottuvalla linjalla tämä sidos ei ollut voimassa. Kodin taloustieteessä toteutettiin 1960-luvulla vastaavanlainen järjestely, missä kodin taloustieteen yhteiskunnallisen linjan ylioppilailta sidos ravintokemiaan oli poistettu.


title: Suomalainen kodin taloustiede

text: Ylioppilaat pyrkivät yliopistoon kotitalousopintojen kiintiössä ja he valitsivat pääaineensa vasta myöhemmin perusaineiden opiskelun jälkeen. Näin ollen kotitaloudelliset pääaineet joutuivat ”kilpailemaan” uusien kotitalousylioppilaiden suosiosta. Maatalous-metsätieteellisessä tiedekunnassa oli 1940-luvulla alettu rajoittaa uusien ylioppilaiden sisäänottoa. Leila Lappi kertoo vuonna 1972 kotitalousylioppilaiden määrän kiintiöimisestä:


title: Suomalainen kodin taloustiede

text: Kotitalousylioppilaiden pääainevalinta kohdistui kodin taloustieteeseen ja ravintokemiaan suurin piirtein samassa suhteessa. Professori Elli Saurio ohjasi virkakaudellaan 1950–66 yhteensä 108 laudaturtyötä. Lukumäärään sisältyvät neljän Lappeenrannan kesäyliopistossa laudatur-opinnot suorittaneen tutkielmat. – Vuosina 1957–66 kesäyliopistojen kursseilla valmistui yli 500 arvosanakokonaisuutta kodin taloustieteessä. Kesäkursseilla kodin taloustiedettä opiskelevien määrää kasvattivat oppikouluihin perustetut kotitalouden ja tyttöjen käsitöiden nuoremman lehtorin virat, joihin alettiin vaatia vuonna 1961 tapahtuneen asetusmuutoksen seurauksena kaksi approbatur-arvosanaa. Kotitalouden lehtorin virkoihin oli toisena pakollisena aineena kodin taloustiede ja toisena ravintokemia. Käsitöiden lehtorin virkoihin a-arvosana voitiin hankkia kodin taloustieteessä, kansatieteessä tai taidehistoriassa. Vuoden 1963 asetuksen muutoksella arvosanavaatimus sekä kotitalouden että käsitöiden lehtorin virkojen osalta rajoitettiin yhteen tieteeseen mutta opiskelijamäärää piti kesäisin yhä korkeana se, että osa opiskelijoista tähtäsi korkeampiin arvosanoihin, joita vaadittiin eräisiin opettajavalmistuslaitosten lehtorin virkoihin.


title: Kim Dotcom

text: Kim Dotcom (alkujaan "Kim Schmitz", entinen "Kim Tim Jim Vestor", entinen "Kim Tim Jim Dotcom", s. 21. tammikuuta 1974 Kiel, Länsi-Saksa) on saksalais-suomalainen ohjelmoija ja liikemies. Dotcomin suurimmat liikeyritykset ovat olleet tiedostojen tallennuspalveluita. Dotcom on Hongkongissa toimineen Megaupload-sivuston perustaja. Megauploadin jälkeen Dotcom perusti sen seuraajaksi Megan. Hänen lempinimensä on "Kimble". Dotcom asuu Uudessa-Seelannissa.


title: Kim Dotcom

text: Forbes haastatteli vuonna 1992 silloin 18-vuotiasta Schmitzia, joka tunnettiin salanimellä "Kimble". Tuolloin hän esiintyi hakkerina ja johti kansainvälistä hakkeriryhmää nimeltä "Dope". On kuitenkin väitetty, ettei hän osannut koodata riviäkään eivätkä varsinaiset hakkerit arvostaneet häntä. Hakkerointi teki Dotcomista miljonäärin 18-vuotiaana. Hän mursi yhdysvaltalaisten yhtiöiden puhelinkeskuksia ja myi niiden koodeja eteenpäin. Samaan aikaan hän toimi tietoturvakonsulttina. Hänet pidätettiin maaliskuussa 1994.


title: Kim Dotcom

text: Dotcom on aiemmin 1990-luvulla syyllistynyt moniin rikoksiin, kuten varastetun tavaran hallussapitoon, petokseen, sisäpiirikauppaan ja arvonimen väärinkäyttöön. Hän on sanonut Campbell Liven haastattelussa, että hän on ollut helppo kohde Yhdysvalloille, koska hänen tilillään on kyseisiä rikoksia.


title: Kim Dotcom

text:
Dotcomin perustama vuonna 2005 avattu Megaupload suljettiin tammikuussa 2012 tekijänoikeuslakien rikkomisen vuoksi. Yhdysvaltojen viranomaisten mukaan toiminnalla on saatu kaikkiaan 175 miljoonan dollarin laiton hyöty mainostuloina ja jäsenyyksien myynnillä ja syytteiden mukaan aiheutettu tekijänoikeuksien haltijoille yli 500 miljoonan dollarin tappiot.
Megaupload on pysynyt suljettuna.


title: Kim Dotcom

text: Megauploadin sulkemisen yhteydessä pidätettiin yhteensä seitsemän henkilöä ja heidät asetettiin syytteeseen. Kim Dotcom pidätettiin Uudessa-Seelannissa. Syytteet odottavat vielä kolmea muuta henkilöä, joita ei tavoitettu. Piratismista ja rahanpesusta syytetty Dotcom päästettiin vapaaksi takuita vastaan helmikuussa 2012, koska pelko hänen pakenemisestaan väheni ja hänen koko omaisuutensa on takavarikoitu. Dotcomia vaaditaan luovutettavaksi Yhdysvaltoihin. Luovuttamisesta oli tarkoitus päättää elokuussa 2013. Alin oikeusaste päätti vuonna 2017 että hänet voidaan luovuttaa. Dotcom valitti asiasta, mutta seuraava oikeusaste vahvisti tuomion kesäkuussa 2018. Hän aikoo kuitenkin valittaa päätöksestä maan korkeimpaan oikeuteen.


title: Kim Dotcom

text: Dotcom yrittää välttää luovuttamisensa kotoaan Uudesta-Seelannista Yhdysvaltoihin. Hän on muun muassa julkaissut omalla www-sivustollaan musiikkivideon, joka on osoitettu Yhdysvaltain entiselle presidentille Barack Obamalle. Sivuston URL-osoite on sanaleikki, sillä piste on englanniksi "dot" ja sivuston osoite on Kim.com (Kim "Dot" com).


title: Kim Dotcom

text: Uusiseelantilainen oikeusistuin totesi, että Megauploadin palvelimilta takavarikoidun datan lähettäminen Yhdysvaltoihin oli laiton teko ja määräsi datan palautettavaksi. Yhdysvallat torjui Uuden-Seelannin käskyn palauttaa takavarikoitu data.


title: Kim Dotcom

text: Tammikuussa 2013 Dotcom avasi Megauploadin seuraajan nimeltään Mega. Pilvipalvelu on muuten samanlainen kuin edeltäjänsä, mutta tiedot ovat poikkeuksellisen hyvin salattuja, eivätkä edes sivuston ylläpitäjät tiedä, mitä ihmiset lataavat sivulta. Dotcomin ajatuksena on, ettei tuolloin voida syyttää sivuston ylläpitäjiä piratismin avustamisesta.


title: Kim Dotcom

text: Vuonna 2012 Dotcom julkisti Yhdysvaltain presidentille Barack Obamalle tarkoitetun musiikkikappaleen "Mr. President", joka liittyi Internetin vapauteen.


title: Kim Dotcom

text: Lokakuussa 2013 uusiseelantilainen pienyrityksistä vastaava ministeri John Banks erosi virastaan, sillä hänen epäiltiin salanneen Dotcomilta vuonna 2010 saamaansa 30 000 euron vaalirahoitusta.


title: Kim Dotcom

text: Maaliskuussa 2014 Dotcom perusti Uuteen-Seelantiin Internet-puolueen, joka ajaa internetin ja teknologian vapautta.


title: Kim Dotcom

text: Kim Dotcomin äiti on suomalainen, mutta hän syntyi ja kasvoi Saksassa. Dotcom avioitui vuonna 2009 Mona Verga Dotcomin kanssa ja erosi vuonna 2014. Pariskunnalla on viisi lasta. Kim Dotcomilla on sukua Turussa. Hän liputtaa Uuden-Seelannin kartanossaan Suomen lipulla.


title: Kim Dotcom

text: Hänen kartanonsa asuinpinta-ala on 2 300 neliömetriä. Pidätyksensä aikoihin Dotcom asui kartanossa vuokralla ja kuukausivuokran arvioitiin olevan 30 000-40 000 Uuden-Seelannin dollaria ja talon arvioitiin olevan Uuden-Seelannin arvokkain (arviolta 30 miljoonaa dollaria). Kiinteistön pinta-ala on 12 hehtaaria.


title: Kim Dotcom

text: Dotcom on osallistunut useita kertoja Gumball 3000 -ralliin.


title: Kim Dotcom

text: Vuodenvaihteessa 2012 Dotcom sai maailman "" -pelaajista eniten tappoja pelitililleen.


title: Kim Dotcom

text: Dotcom avioitui 20. tammikuuta 2018 23-vuotiaan Elizabeth Donnellyn kanssa Uudessa Seelannissa.


title: Kim Dotcom

text: "-merkkien) yläpuolelle. -->


title: Taidehalli (Budapest)

text: Taidehalli tai "Taidepalatsi" () on kuvataiteiden näyttelytila Budapestissa Sankarien aukion reunalla. Se toimii samalla periaattella kuin esim. saksalaiset taidehallit: se välittää ja esittelee nykytaiteen suuntauksia, mutta sillä ei ole omaa pysyvää kokoelmaa. Taidenäyttelyjen lisäksi Taidehallissa pidetään tieteellisiä konferensseja, ja se harjoittaa laajaa julkaisutoimintaa. Hallissa on myös kuvataiteita ja niiden tutkimusta käsittelevä kirjasto ja kirjakauppa.


title: Taidehalli (Budapest)

text: Taidehalli perustettiin vuonna 1877. Se toimi ensin Andrássy út -kadun varrella, kunnes nykyinen Taidehalli rakennettiin vuonna 1896 osana unkarilaisten maahantulon tuhatvuotisjuhlia. Sen on suunnitellut Albert Schikedanz. Taidehallin näyttelytila on puolipyöreä apsis, jonka lasikatto takaa tasaisen valaistuksen. Rakennus peruskorjattiin vuonna 1995.


title: Luettelo televisiosarjan Glee kappaleista (1. tuotantokausi)

text: "Glee" on yhdysvaltalainen draamaa, komediaa ja musikaalia yhdistävä televisiosarja, jota esittää Yhdysvalloissa televisiokanava Fox ja Suomessa Sub. Sarja keskittyy glee-kerhoon Uudet Tuulet (engl. New Directions), joka toimii kuvitteellisessa William McKinley High Schoolissa Limassa, Ohiossa. Sarjan loivat Ryan Murphy, Brad Falchuk ja Ian Brennan, ja se sisältää useita sarjan hahmojen laulamia coverkappaleita. Murphy on vastuussa valitsemaan kaikki sarjassa käytettävät kappaleet ja pyrkii pitämään tasapainon näytelmäsävellyksten ja listahittien välillä, kuten hän haluaa siellä olevan ”jokaiselle jotakin jokaisessa jaksossa”. Kun Murphy valitsee kappaleen, oikeudet ovat selvitetty sen julkaisijoilta musiikkitarkastaja P. J. Bloomin ja musiikkituottaja Adam Andersin kautta järjestäen sen uudelleen "Gleen" näyttelijöille. Ohjelmanumerot ovat äänitetty studiossa näyttelijöiden laulamina ennen niiden kuvaamista, kun taas koreografi Zach Woodlee rakentaa mukana olevat tanssiliikkeet, jotka sitten opetetaan näyttelijöille, minkä jälkeen kuvataan. Studiossa äänitetyt versiot kappaleista on sitten tehty. Prosessi alkaa kuusi kahdeksan viikkoa ennen jokaisen jakson kuvauksia ja voi loppua vasta päivää ennen kuvausten alkua.


text: Kauden alussa Murphy aikoi pitää esitykset lähellä todellisuutta, toisin kuin saada näyttelijät itsestään puhkeutumaan kappaleeseen. Kuitenkin kauden edetessä "Glee" alkoi hyödyntää fantasiallisia jaksoja, kuten parapleegikon hahmon Artien kanssa, joka kuvittelee itsensä tanssimassa ”The Safety Dance” -kappaletta, ja kuuden erillisen näyttelijän kanssa, jotka esittävät kuvitteellisen version ”Like a Virgin” -kappaleesta. Ensimmäiset kolmetoista jaksoa kaudesta sisälsivät keskimäärin viisi kappaletta jaksoa kohden. Viimeiset yhdeksän jaksoa kasvoivat esitysmäärältään kahdeksaan.


text: Murphy oli yllättynyt, kuinka helposti käytettävistä kappaleista levy-yhtiöt hyväksyivät. Säveltäjä ja muusikko Billy Joel tarjosi monia hänen kappaleitaan käytettäväksi sarjaan, laulaja Rihanna tarjosi hänen singleään ”Take a Bow” käytettäväksi alennetulla lisensoidulla korolla ja muut artistit ovat tarjonneet heidän kappaleitaan ilmaiseen käyttöön. Madonna myönsi sarjan oikeudet koko luetteloonsa, ja vuoden 2010 jakso ”Madonnan Voima” sisälsi ainoastaan Madonnan cover-esityksiä. Jaksojen Glee-albumeita on julkaistu Columbia Recordsin kautta. Ensimmäisellä tuotantokaudella mukana olivat studioalbumit "Glee: The Music, Volume 1", "Glee: The Music, Volume 2" ja "Glee: The Music, Volume 3 Showstoppers", EP-levyt "Glee: The Music, The Power of Madonna" ja "Glee: The Music, Journey to Regionals" ja kokoelmalevy "Glee: The Music, The Complete Season One", joihin sisältyy sata äänitystä tuotantokaudelta. Sarjassa mukana olevat kappaleet ovat saatavilla digitaalina lautauksina iTunessta enintään kaksi viikkoa ennen uuden jakson lähetystä ja muiden digitaalisten myyntipisteiden ja matkapuhelinyritysten kautta viikkoa myöhemmin.


text: Kappaleista suurimman osan esittää Uudet Tuulet, joka koostuu sen jäsenistä Artie Abramsista (Kevin McHale), Rachel Berrysta (Lea Michele), Mike Changista (Harry Shum Jr.), Tina Cohen-Changista (Jenna Ushkowitz), Quinn Fabraysta (Dianna Agron), Finn Hudsonista (Cory Monteith), Kurt Hummelista (Chris Colfer), Mercedes Jonesista (Amber Riley), Santana Lopezista (Naya Rivera), Brittany Piercesta (Heather Morris), Noah ”Puck” Puckermanista (Mark Salling) ja Matt Rutherfordista (Dijon Talton). Kerhon johtaja Will Schuester (Matthew Morrison) esittää myös useita kappaleita, ja jaksossa ”Poikabändi” muodostuu vain miehistä koostuva a cappella -yhtye nimeltään "Acafellas" , johon kuuluvat Ken Tanaka (Patrick Gallagher), Sandy Ryerson (Stephen Tobolowsky), Henri St. Pierre (John Lloyd Young), Howard Bamboos (Kent Avenido), Finn ja Puck. Opinto-ohjaaja Emma Pillsbury (Jayma Mays) ja huutosakin valmentaja Sue Sylvester (Jane Lynch) laulavat kumpikin pari kappaletta ja ovat olleet myös mukana laulamassa soundtrackeillä, joissa he eivät ole ilmestyneet televisiossa, sisälletyistä kappaleista. Tuotantokaudella on hieman esityksiä kilpailevilta glee-kerhoilta Vocal Adrenalinelta, jota joskus johtaa Jesse St. James (Jonathan Groff), Jane Addams Girls Choirilta, Haverbrook Deaf Choirilta ja Aural Intensitylta, kuten myös McKinley Highin huutosakilta Cheerios ja jalkapallojoukkueelta.


text: Vierailevat tähdet, jotka antoivat lauluesityksiä tuotantokauden aikana olivat Ben Bledsoe entisenä glee-kerhon jäsenenä Hank Saundersina, Jerry Phillips nuorempana Finninä, ja Aaron Hendry Darrenina pilottijaksossa, Kristin Chenoweth ja Neil Patrick Harris entisinä glee-kerhon jäseninä, April Rhoedes ja Bryan Ryan, Zack Weinstein, Sean Frettholdina, Olivia Newton-John itsenään, Wendy Worthington koe-esiintyjänä musikaaliin "Les Misérables" jaksossa ”Unelmat” ja Idina Menzel Vocal Adrenalinen ohjaajana Shelby Corcoranina.


text: Tuotantokauden kappaleissa, sisällytettyinä kolmeen soundtrack albumeihin, oli mukana myös ylimääräisiä laulajia. Adam Anders, Kamari Copeland, Tim Davis, Emily Gomez, David Loucks, Chris Mann ja Windy Wagner ilmestyivät kaikilla kolmella albumilla, kuten myös Nikki Anders, oikealta sukunimeltään Hassman, joka esitellään kahdella ensimmäisellä albumilla nimellä Hassman, kun taas kolmannessa Anders; Zac Poor laulaa toisessa ja kolmannessa albumissa. Jasper Randall ilmestyy levyllä "Glee: The Music, Volume 1", ja David Baloche, Jenny Karr, Kerri Larson ja Tiffany Palmer ovat mukana levyllä "Glee: The Music, Volume 2". "Glee: The Music, Volume 3 Showstoppers" sisältää ylimääräisten laulajien ääniä Kala Balchilta, David Balochelta, Colin Benwarilta, Ravaughn Brownilta, Storm Leeltä, Chaz Masonilta, Jeanette Olsenilta, Jimmy Andrew Richardilta, Drew Ryan Scottilta, Shelley Scarrilta ja Onitsha Shawilta. Vaikka sarjassa toistuvat näyttelijät Morris, Rivera, Shum Jr., ja Talton esiintyvätkin glee-kerhon ohjelmissa, vain Rivera on laulamassa millä tahansa soundtrack-albmilla tai EP-levyllä hankkien hänen ensimmäisen soolo-osuutensa kappaleessa ”Like a Virgin” jaksossa ”Madonnan Voima” ja ilmestyen albumilla "Glee: The Music, Volume 3 Showstoppers", kuten myös kahdella EP-levyllä, "Glee: The Music, The Power of Madonna" ja "Glee: The Music, Journey to Regionals". Vaikka Morrison ilmestyi kuoron Madonna -ohjelmassa ”What It Feels Like for a Girl” -kappaleessa, häntä ei ole nimetty vokalistiksi EP-levyssä. EP-levy nimeää vain vokalistit glee-kerhon jäsenistä.


title: Luettelo televisiosarjan Glee kappaleista (2. tuotantokausi)

text: "Glee" on yhdysvaltalainen musikaalia, komediaa ja draamaa yhdistävä televisiosarja, jota esittää Yhdysvalloissa televisiokanava Fox ja Suomessa Sub. Se keskittyy glee-kerhoon Uudet Tuulet (engl. New Directions) kuvitteellisessa William McKinley High Schoolissa Limassa, Ohiossa. Sarjan loivat Ryan Murphy, Brad Falchuk ja Ian Brennan, ja se sisältää useita sarjan hahmojen laulamia coverversioita kappaleista ruudulla laulettuina. Murphy on vastuussa valitsemaan kaikki sarjassa käytettävät kappaleet ja pyrkii pitämään tasapainon näytelmäsävellyksten ja listahittien välillä, kuten hän haluaa siellä olevan ”jokaiselle jotakin, jokaisessa jaksossa”. Kun Murphy valitsee kappaleen, ja sen oikeudet selvitetään kappaleen julkaisijalta musiikkitarkastaja P. J. Bloomin kautta, kun musiikkituottaja Adam Anders järjestää sen uudelleen "Gleen" näyttelijöille esitettäväksi. Ohjelmanumerot on äänitetty studiossa näyttelijöiden laulamina, ennen niiden kuvaamista, kun taas koreografi Zach Woodlee rakentaa mukana olevat tanssiliikkeet, jotka sitten opetetaan näyttelijöille, minkä jälkeen kuvataan. Studiossa äänitetyt versiot kappaleista on sitten tehty. Prosessi alkaa kuusi kahdeksan viikkoa ennen jokaisen jakson kuvauksia ja voi loppua vasta päivää ennen kuvausten alkua. Sarjan ensimmäisen tuotantokauden ensimmäiset kolmetoista jaksoa sisälsivät keskimäärin viisi kappaletta jaksoa kohden. Viimeiset yhdeksän jaksoa kasvoivat esitysmäärältään kahdeksaan. Toisella tuotantokaudella "Glee" sisälsi keskimäärin kuusi kappaletta jaksoa kohden.


text: Sarjassa esitettävät kappaleet ovat saatavilla digitaalisina latauksina iTunes Storesta jopa kaksi viikkoa ennen uuden jakson lähetystä ja muiden digitaalisten myyntipisteiden kautta viikkoa myöhemmin. Tuotantokausi sisältää kolme kunnianosoituksellista jaksoa: ”Britney/Brittany”, joka esittelee kappaleita Britney Spearsilta, ”The Rocky Horror Glee Show!”, jossa on kappaleita "The Rocky Horror Showsta", ja ”Rumours”, joka on kunnianosoitus Fleetwood Macin "Rumours"-albumille. Tuotantokauden jakso ”Oma biisi” sisälsi sarjan alkuperäisiä kappaleita. "Glee: The Music, The Rocky Horror Glee show", EP-levy joka koostui sarjan viidennen jakson kappaleista, julkaistiin 19. lokakuuta 2010. Kaksi soundtrack-albumia, "Glee: The Music, The christmas Album" ja "Glee: The Music, Volume 4", julkaistiin molemmat marraskuussa 2010. Sarjan kuudes soundtrack-albumi, "Glee: The Music, Volume 5", julkaistiin maaliskuussa 2011, ja seitsemäs, "Glee: The Music Presents the Warblers", julkaistiin sitä seuraavana kuuna. Kahdeksas, "Glee: The Music, Volume 6", julkaistiin 23. toukokuuta 2011.


text: Suurimman osan kappaleista esittää Uudet Tuulet, joka koostuu sen jäsenistä Artie Abramsista (Kevin McHale), Rachel Berrysta (Lea Michele), Mike Changista (Harry Shum Jr.), Tina Cohen-Changista (Jenna Ushkowitz), Quinn Fabraysta (Dianna Agron), Finn Hudsonista (Cory Monteith), Kurt Hummelista (Chris Colfer), Mercedes Jonesista (Amber Riley), Santana Lopezista (Naya Rivera), Brittany Piercesta (Heather Morris), Noah ”Puc” Puckermanista (Mark Salling) sekä kerhon ohjaajasta Will Schuesterista (Matthew Morrison). Kuitenkin jakson ”Furt” lopussa Kurt hakee Dalton Academy -kouluun ja liittyy Kultakurkkuihin (engl. Warblers). McKinley-lukion oppilas Lauren Zizes (Ashley Fink) ottaa hänen paikkansa ja jää silti Uusiin Tuuliin, vaikka Kurt siirtyy takaisin McKinleyyn jaksossa ”Born This Way”. Toisen tuotantokauden aikana Uusiin Tuuliin liittyy siirtyvä oppilas ja urheilullinen Sam Evans (Chord Overstreet), ja McKinleyn entinen vaihto-oppilas Sunshine Corazon (Charice) yrittää Uusiin Tuuliin, mutta vaikka hänet hyväksytään, hän siirtyy Carmel High -lukioon ja liittyy sen glee-kerhoon, Vocal Adrenalineen. Jayma Mays esittää koulun opinto-ohjaajaa Emma Pillsburya, ja vierailevat tähdet John Stamos, Dot-Marie Jones ja Kristin Chenoweth esittävät hammaslääkäri Carl Howellia, jalkapallovalmentaja Shannon Beistea ja April Rhoedsia. Darren Criss esiintyy Blaine Andersonina, glee-kerhon Kultakurkut (engl. Dalton Academy Warblers) päälaulajana, ja Gwyneth Paltrow vierailevana tähtenä esittäen Holly Holidayta, koulun sijaisopettajaa. Huutosakin valmentaja Sue Sylvester (Jane Lynch) esiintyy äitinsä Dorisin (Carol Burnett) ja kerran Uusien Tuulten kanssa. Kuten ensimmäisellä tuotantokaudella, Lynch ja Mays on sisällytetty vokalisteiksi joillakin soundtrack-albumeilla, vaikka he eivät ole esiintyneet kappaleissa ruudulla.


text: Tuotantokauden kappaleet ovat sisällytettyinä albumeihin "Glee: The Music, Rocky Horror Glee Show" sisältäen ylimääräisiä vokalisteja, ei näyttelijöiltä Adam Andersilta, Nikki Andersilta, Kamari Copelandilta, Tim Davisilta, Missi Halelta, Tobias Kampe-Flygarelta, Storm Leelta, David Loucksilta ja Windy Wagnerilta. Nämä esiintyjät esiintyvät uudelleen albmuilla "Glee: The Music, Volume 4", johon lisättiin myös vokalistit Kala Balch, Colin Benward, Ravaughn Brown, John Hall, Samantha Jade, Jeanette Olsson, Zac Poor, Drew Ryan Scott ja Onitsha Shaw. Kaikki muut paitsi Benward, Jade, Kampe-Flygare, Olsson ja Poor ovat mukana albumilla "Glee: The Music, Volume 5", joka sisältää myös vokaaleja Alex Andersilta. Kultakurkkujen esittämät kappaleet sisältävät vokaaleja Beelzebubsilta, a cappella -ryhmältä Tuftsin yliopistolta. Jäsenet, jotka laulavat taustamusiikin vokaalit, koostuu Sam Cantorista, Conor Flynnista, Michael Grantista, John Kwonista, Cailin Mackenziesta, Kent McCannista, Eric Morrisseysta, Evan Powellista, Penn Rosenista, Eli Seidmanista ja Jack Thomasista. Vain yksi kolmestatoista kappaleesta albumilla "Glee: The Music Presents the Warblers" ei sisällä Beelzebubseja: ”Blackbird”, jonka lauloi Chris Colfer yhdessä muiden taustalaulajien kanssa; albumi sisältää ylimääräisiä vokaaleja Adam Andersilta, Nikki Andersilta, Shoshana Beanilta, Davisilta, Leelta, Loucksilta, Olssonilta, Shawilta ja Wagnerilta. Nämä esiintyjät, poiketen Beanista, sekä Alex Andersista, Bachista, Brownista, Copelandista ja Scottista, ovat mukana albumilla "Glee: The Music, Volume 6". Vaikka toistuvat näyttelijät Shum Jr. ja Fink esiintyvät kerhon ohjelmissa ruudulla, kumpikaan heistä ei ole mainittuina albumien krediteissä esiintyen vokalistina millään soundtrack-albumilla.


title: Luola (rakennettu)

text: Luola on peruskallion sisään rakennettu tila, jonka on tarkoitus suojata käyttäjiään normaalia voimakkaammilta ulkoisilta uhkilta tai jopa sotatoimilta.


title: Luola (rakennettu)

text: Luoliin on sijoitettu useat asevoimien varasto-, johtamis- ja esikuntatilat ja lisäksi luolia käytetään väestönsuojina. Myös parkkihalli (parkkiluola) on luolan tyypillinen käyttötarkoitus maan pinnalla olevan rakennusalan säästämiseksi. Myös tehdas tai sen osia voi sijaita luolatiloissa. Esimerkki tästä Suomessa on Metson Jyväskylän Rautpohjan paperikonetehtaan osat.


title: Luola (rakennettu)

text: Myös tunneleiden yhteyteen on rakennettu luolia. Luolan rakentamista nimitetään louhinnaksi. Usean luolan muodostama, yleensä yhteisellä sisäänkäynnillä varustettu rakennelma on luolasto.


title: Luola (rakennettu)

text: Suomessa esimerkki laajasta luolastosta on aikaisemmin puolustusvoimien käytössä ollut Kanavuoren luolasto Jyväskylässä. Siviiliorganisaatioista esimerkiksi Nokian Kalkussa sijaitseva Suomen Punaisen Ristin logistiikkakeskus, joka varastoi katastrofiavun tarvikkeita, on sijoitettu Mustavuoren sisään luolatiloihin. Eurajoella sijaitsee ydinjätteiden loppusijoitusluolasto tutkimustila Onkalo, joka on yli 300 metrin syvyydessä. Lisäksi muun muassa teleoperaattoreilla on käytössään luolatiloja.


title: Luola (rakennettu)

text: Maailmalla tunnettuja luolastoja on muun muassa Yhdysvaltain ja Kanadan ilmapuolustuksen komentokeskuksen käytössä oleva, 1950- ja 1960-luvulla rakennettu NORAD Coloradon Cheyenne-vuoressa.


title: Bernard Cribbins

text: Bernard Cribbins OBE (s. 29. joulukuuta 1928 Oldham) on brittiläinen näyttelijä, joka on tullut tunnetuksi muun muassa äänenä "The Wombles" -lastenohjelmasta. Lisäksi hän on esiintynyt esimerkiksi "Coronation Streetissä" ja "Doctor Whossa". Cribbins sai Bafta-ehdokkuuden roolista elokuvassa "Aseman lapset" (1970). Hänestä tehtiin Brittiläisen imperiumin ritarikunnan upseeri vuonna 2011.


title: Bernard Cribbins

text: Cribbins on toiminut myös noveltylaulajana, ja hän pääsi vuonna 1962 hittilistoille kappaleillaan ""Hole in the Ground"", ""Right Said Fred"" ja ""Gossip Calypso"".


title: Luettelo televisiosarjan Glee kappaleista (3. tuotantokausi)

text: "Glee" on yhdysvaltalainen musikaalia, komediaa ja draamaa yhdistävä televisiosarja, jota esittää Yhdysvalloissa televisiokanava Fox ja Suomessa Sub. Se keskittyy glee-kerhoon Uudet Tuulet (engl. New Directions) kuvitteellisessa William McKinley High Schoolissa Limassa, Ohiossa. Sarjan loivat Ryan Murphy, Brad Falchuk ja Ian Brennan, ja se sisältää useita sarjan hahmojen laulamia coverversioita kappaleista ruudulla laulettuina. Murphy on vastuussa valitsemaan kaikki sarjassa käytettävät kappaleet, ja pyrkii pitämään tasapainon näytelmäsävellyksten ja listahittien välillä, kuten hän haluaa siellä olevan ”jokaiselle jotakin, jokaisessa jaksossa”. Kun Murphy valitsee kappaleen, sen oikeudet selvitetään kappaleen julkaisijalta musiikkitarkastaja P. J. Bloomin kautta, kun musiikkituottaja Adam Anders järjestää sen uudelleen "Gleen" näyttelijöille esitettäväksi. Ohjelmanumerot on äänitetty studiossa näyttelijöiden laulamina ennen niiden kuvaamista, kun taas koreografi Zach Woodlee rakentaa mukana olevat tanssiliikkeet, jotka sitten opetetaan näyttelijöille, minkä jälkeen kuvataan. Studiossa äänitetyt versiot kappaleista on sitten tehty. Prosessi alkaa kuudesta kahdeksaan viikkoa ennen jokaisen jakson kuvauksia ja voi loppua vasta päivää ennen kuvausten alkua. Sarjan ensimmäisen tuotantokauden ensimmäiset kolmetoista jaksoa sisälsivät keskimäärin viisi kappaletta jaksoa kohden. Viimeiset yhdeksän jaksoa kasvoivat esitysmäärältään kahdeksaan. Toisella tuotantokaudella "Glee" sisälsi keskimäärin kuusi kappaletta jaksoa kohden. Murphy sanoi kesäkuussa 2011, että kolmannella tuotantokaudella ”luulen, että päädymme lopulta tekemään neljä” kappaletta jaksoa kohden.


title: Luettelo televisiosarjan Glee kappaleista

text: Laulut, jotka esittää yhdysvaltalainen televisiosarja "Glee", ovat lueteltu seuraavissa artikkeleissa:


title: Piikkiaralia

text: Piikkiaralia eli pirunkeppi ("Aralia elata") on aralioiden suvun puu, joka on kotoisin itäisimmästä Aasiasta. Sen luontaista levinneisyysaluetta ovat Korea, Japani, Koillis-Kiina, Amur ja Etelä-Sahalin.


title: Piikkiaralia

text: Piikkiaralian haarat ovat suoran jäykkiä ja hyvin piikkisiä. Sen lehtilapa on jopa 70 senttimetriä pitkä ja se koostuu runsaista harvahampaisista, suippukärkisistä lehdyköistä. Kukinnot ovat enintään puoli metriä leveitä huiskiloita.


title: Piikkiaralia

text: Suomessa piikkiaralia on menestynyt koristekasvina vain eteläisimmässä osassa, kasviyksilöt ovat tulleet pari-kolme metriä korkeiksi.


title: Piikkiaralia

text: Carl Barksin Aku Ankka -sarjakuvatarinan "Gopher Goof-Ups" (julk. 1956, suom. Järkkymätön luonnonlaki) suomennoksessa mainitaan pirunkeppi.


title: Taitoluistelun Euroopan-mestaruuskilpailut 2012

text: Vuoden 2012 taitoluistelun Euroopan-mestaruuskilpailut järjestettiin Sheffieldissä, Yhdistyneessä kuningaskunnassa 23.–29. tammikuuta. Kilpailupaikkana toimi Sheffield Arena. Kilpailujen ohjelmassa olivat miesten ja naisten yksinluistelut, pariluistelu ja jäätanssi. Etukäteen huonoimmilla Sijaing-sijoituksilla olleet luistelijat joutuivat karsimaan paikasta varsinaiseen kilpailuun.


title: Tampereen Vesi

text: Tampereen Vesi on tamperelainen kunnallinen vesihuoltoalan liikelaitos, jonka nimi oli aikaisemmin Tampereen vesilaitos. Tampereen Vesi toimittaa vettä Tampereen lisäksi Pirkkalaan ja tarpeen mukaan myös Nokialle, Lempäälään ja Kangasalle sekä osalle Ylöjärveä.


title: Tampereen Vesi

text: Ensimmäinen moderni vesilaitos perustettiin Tampereelle 1898.


title: Tampereen Vesi

text: Tampereen Veden päävedenottamo sijaitsee Ruskossa, ja se ottaa veden Roineesta. Ruskon päävedenottamo valmistui vuonna 1972. Se rakennettiin kun Näsijärven vedenlaatu heikkeni teollisuuden päästöjen vuoksi.


title: Tampereen Vesi

text: Uutta päävedenottamoa rakennetaan Kauppiin. Kaupissa on vanha vedenottamo, joka on rakennettu vuonna 1928. Sitä on laajennettu useasti, kunnes 1990-luvulla siitä tuli varavedenottamo. Tämä uusi vuonna 2015 valmistuva Kaupinojan päävedenottamo ottaa veden Näsijärvestä.


title: Tampereen Vesi

text:
Tampereen Vedellä on lisäksi viisi pohjavedenottamoa. Mustalammen pohjavedenottamo Kalkussa on valmistunut 1950-luvulla. Se saneerattiin vuonna 2012. Muut Tampereella olevat pohjavedenottamot ovat Messukylässä ja Hyhkyssä. Lisäksi Ylöjärvellä sijaitsevat Pinsiön ja Julkujärven pohjavedenottamot.
Tampereen Veden vesijohtoverkoston pituus on 738 kilometriä. Suurimmat syöttöputket ovat halkaisijaltaan 800mm ja pienimmät kiinteistöliittymät 25mm.


title: Tampereen Vesi

text: Tampereen Vedellä on kuusi vesitornia: Pyynikillä, Tesomajärvellä, Multisillassa, Hervannassa ja Petsamossa vanha ja uusi torni.


title: Tampereen Vesi

text: Tamperee Veden viemäriverkoston pituus on 1 311 kilometriä. Suurimman osan jätevesi liikkuu painovoiman avulla, mutta silti verkostossa on noin sata pumppaamoa pitämässä jäteveden liikkeellä.


title: Tampereen Vesi

text: Tampereen Vedellä on neljä jätevedenpuhdistamoa. Viinikanlahden jätevedenpuhdistamo käsittelee 80% talousalueen vedestä, eli Tampereen (Pispalasta itään oleva alue), Kangasalan, Lempäälän ja Vesilahden jätevedet. Se on rakennettu vuonna 1972. Vuonna 1962 valmistuneessa Raholan vedenpuhdistamossa käsitellään läntisen Tampereen sekä Pirkkalan ja Ylöjärven jätevedet. Näiden lisäksi on kaksi pienpuhdistamoa: Polsossa ja Kämmenniemessä.


title: Tampereen Vesi

text: Vuonna 2003 aloitettiin Tampereen seudun kuntien yhteinen tekopohjavesihanke, jota varten perustettiin Tavase Oy. Myöhemmin mm. Valkeakoski ja Kangasala ovat pyrkineet eroon hankkeesta.


title: Tampereen Vesi

text: Viinikanlahden jätevedenpuhdistamo aiotaan korvata Sulkavuoreen rakennettavalla keskuspuhdistamolla, jonka on tarkoitus aloittaa toimintansa vuonna 2023. Puhdistamon paikalle suunnitellaan uutta asuinaluetta.


title: Mindanaonpöllönen

text: Mindanaonpöllönen ("Otus mirus") on pöllöihin kuuluva lintu. Se on kotoperäinen Mindanaolla Filippiineillä. Se on korkeiden seutujen lintu.


title: Mindanaonpöllönen

text: Se painaa 61,7 grammaa. Sen elinpiiriä ovat subtrooppiset ja trooppiset ylävät vuoristometsät, ja vaikka niitä ei toistaiseksi ole kaadettu, metsänhakkuut voivat olla sen uhkana, koska sitä on tavattu vain muutamilta seuduilta, ja siksi se on luokiteltu silmälläpidettäväksi.


title: Concepciónin maanjäristys 1570

text: Concepciónin maanjäristys tapahtui 8. helmikuuta 1570 aamuyöllä kello 9.00 Chilen Concepciónissa. Se oli voimakkuudeltaan 8,3 M ja intensiteettiä XI Mercallin asteikkolla.


title: Baijiu

text: Baijiu ('valkoviina') on kiinalainen alkoholijuoma, durrasta valmistettu viina. Sitä pidetään Kiinan kansallisalkoholijuomana, jota tarjoillaan politiikkaan, diplomatiaan ja yleensä ihmissuhteisiin liittyvissä tilanteissa.


title: Baijiu

text: Baijiusta pyritään tekemään vientituotetta, ja erityisesti pyrkimyksiä on edistämässä tunnetuin merkki Moutai, jota diplomaattipiireissä annetaan lahjapullona.


title: Moutai

text: Moutai eli Maotai on kiinalainen durrasta valmistettu baijiu-tyyppinen viinamerkki. Sitä pidetään Kiinan kansallisjuomana, jota annetaan diplomaattipiireissä virallisena lahjapullona.


title: Moutai

text: Moutain tislaamo sijaitsee Renhuain kaupungin lähellä Maotain vuoristokylässä Guizhoun maakunnassa, ja vain siellä voidaan tehdä Moutai-merkkistä baijiua. Tuotanto on 20 000 tonnia vuodessa, ja tavoitteena on määrän kaksinkertaistaminen. Yritys on panostamassa vientiin.


title: HMS Brave (F94)

text: HMS Brave (viirinumero F94) oli Britannian Kuninkaallisen laivaston tyypin 22 fregatti.


title: HMS Brave (F94)

text: Alus tilattiin 27. elokuuta 1981 Yarrow Shipbuildersilta Glasgow'sta. Sen köli laskettiin 24. toukokuuta 1982 ja alus laskettiin vesille 19. marraskuuta 1982 kumminaan amiraali Sir Lindsay Brysonin puoliso. Alus luovutettiin telakalta laivastolle 18. heinäkuuta 1984. Alus läpäisi vastaanottotestit helmikuussa 1986, jatkoi erilaisissa testeissä päällikkönsä W. C. McKnightin alaisuudessa ja otettiin palvelukseen 4. heinäkuuta 1986 Portsmouthissa.


title: HMS Brave (F94)

text: "HMS Brave" oli pääosan ensimmäistä palvelusjaksoaan (1985–1987) koealuksena liitettynä 9. fregattilaivueeseen. Se testasi lukuisia erilaisia ase- ja viestiliikennejärjestelmiä. Siten aluksella palveli myös suurehko määrä siviilistä saapuneita järjestelmätoimittajien asiantuntijoita. Alus aloitti normaalin koulutusjakson vasta syksyllä 1987 Portlandissa, jonka päätyttyä se liittyi laivaston operatiiviseen palvelukseen. Koulutusjaksoon kuuluivat erilaiset vierailut satamissa kuten Lowestoftissa, Gibraltarilla, Funchalissa, Madeiralla, Portossa ja Lontoossa. Samoin se vieraili jo 1986 "HMS Belfastin" kanssa Newcastle-upon-Tynessä, Alicantessa ja Torquayssa.


title: HMS Brave (F94)

text:
Alus osallistui 1991 laivaston mukana Persianlahden sotaan. Se suojasi Yhdysvaltain laivaston taistelulaivoja.
Alus poistettiin palveluksesta 23. maaliskuuta 1999 ja se tuhoutui maalilaivana elokuussa 2004.


title: Showgirls

text: Showgirls on vuonna 1995 ensi-iltansa saanut draamaelokuva. Elokuvan pääosia esittävät muun muassa Elizabeth Berkley, Kyle MacLachlan, Gina Gershon, Glenn Plummer, Robert Davi, Alan Rachins, Gina Ravera, Lin Tucci, Greg Travis, Al Ruscio, Patrick Bristow, William Shockley ja Michelle Johnston. Elokuvan on ohjannut Paul Verhoeven. Elokuva oli taloudellinen floppi ja voitti ennätykselliset seitsemän Razzie-palkintoa: huonoimmasta elokuvasta, huonoimmasta ohjauksesta, huonoimmasta näyttelijättärestä, huonoimmasta käsikirjoituksesta, huonoimmasta uudesta tähdestä, huonoimmasta näyttelijäkaksikosta ja huonoimmasta tunnusmusiikista. Vaikka elokuvaa pidetään yhtenä maailman huonoimmista elokuvista, se on noussut kulttimaineeseen.


title: HMS Sheffield (F96)

text: HMS Sheffield (viirinumero F96) oli Britannian Kuninkaallisen laivaston tyypin 22 -fregatti. Alus piti alun perin kastaa "HMS Bruiseriksi", mutta se kastettiin Falklandin sodassa tuhoutuneen tyypin 42 hävittäjän kunniaksi "HMS Sheffieldiksi".


title: HMS Sheffield (F96)

text: Alus tilattiin 14. joulukuuta 1983 Swan Hunterilta Tyne and Wearista. Sen köli laskettiin 29. maaliskuuta 1984 ja alus laskettiin vesille 26. maaliskuuta 1986 kumminaan puolustusministerin puoliso rouva Susan Stanley. Alus otettiin palvelukseen 26. heinäkuuta 1988 Hullissa.


title: HMS Sheffield (F96)

text: "HMS Sheffield" osallistui vuoden 1998 lopulla hurrikaani Georgen aiheuttamien tuhojen korjaamiseen vieraillen St Kittsillä sekä pelasti merestä naisen, jonka hurrikaani Mitch oli sinne heittänyt. Alus osallistui 28.-29. elokuuta 1999 laivaston esittelyyn Devonportissa, jolloin se oli ankkuroituna laituriin yhdessä muiden alusten kanssa.


title: HMS Sheffield (F96)

text: Toukokuussa 2000 alkoi aluksen kahdeksan viikkoinen palvelus Itämerellä, jossa se osallistui kahden viikon BALTOPS 2000 harjoitukseen. Sen lisäksi alus vieraili Kielissä, Gdyniassa ja Pietarissa. Paluumatkalla se vieraili vielä Kotkassa sekä Klaipedassa. Alus palasi kotisatamaansa 26. heinäkuuta. "HMS Sheffield" lähti 8. helmikuuta 2001 kuudeksi kuukaudeksi päällikkönsä Simon Williamsin alaisuudessa Karibianmerelle, jossa se ehkäisi alueen huumekauppaa sekä osallistui erilaisiin harjoituksiin. Alus myös vieraili muun muassa Yhdysvalloissa, Barbadosilla, Trinidadissa, Antiguassa, St. Lucialla, Curacaossa ja Bahamalla. Se osallistui Tradewinds harjoitukseen, jonka tehtävänä oli parantaa alueen rannikkovartiostojen ja muiden alueella toimivien järjestöjen yhteistoimintaa.


title: HMS Sheffield (F96)

text: "HMS Sheffield" kuului 5. helmikuuta 2002 Naton pysyvään Välimerelle sijoitettuun laivasto-osastoon, jossa se korvasi kotiin palaavan "HMS Chathamin". Osaston tehtävänä oli valvoa kauppamerenkulkua ja siten ehkäistä terrorismia. Alueella olo aikanaan alus vieraili muun muassa Turkissa, Sisiliassa, Kreetalla, Espanjassa ja Algeriassa. Alus poistettiin palveluksesta 4. marraskuuta 2002.


title: HMS Sheffield (F96)

text: Alus myytiin 4. syyskuuta 2003 Chilelle, joka nimesi sen "Almirante Williamsiksi" viirinumerolla FF-19. Alus oli modernisoitavana 2008, jolloin sille asennettiin 76 millimetrin kanuuna sekä Harpoon meritorjuntaohjusten laukaisualusta. Samoin aluksen elektronisetjärjestelmät uudistettiin.


title: Pinta-aaltomagnitudi

text: Pinta-aaltomagnitudi (formula_1) on maanjäristyksen voimakkuutta ilmaiseva mittaluku. Se perustuu pinta-aallon aiheuttaman maan liikkeen mittaamiseen. Pinta-aaltomagnitudia käytetään kaukana mittausasemasta tapahtuneille järistyksille.


title: Pinta-aaltomagnitudi

text: Ensimmäisen pinta-aaltomagnitudin noin 20 sekunnin pinta-aalloille esitti Beno Gutenberg vuonna 1945. Hänen asteikkonsa perustui Wood-Andersonin kiertymäseismometrin näyttämään maksimiamplitudiin, kun etäisyys maanjäristyksen episentriin on vähintään 20° (2 200 km) ja enintään 130° (14 000 km).


title: Pinta-aaltomagnitudi

text: Asteikkoa jatkokehittivät 1950- ja 1960-luvulla itäeurooppalaiset tutkijat Neuvostoliitosta ja Tšekkoslovakiasta. Heidän työnsä tuloksena syntyi kaava, joka kuvaa magnitudeja alle 60 kilometrin syvyydessä oleville tapauksille. IASPEI päätti vuonna 1967 suositella tätä "Moskova–Praha -kaavaa" pinta-aaltomagnitudin standardiksi.


title: Pinta-aaltomagnitudi

text: Vuonna 1975 USGS alkoi mitata pinta-aaltomagnitudia seismogrammin pystykomponentin avulla vaakakomponentin sijaan. Tällöin vapauduttiin ongelmasta, mistä vaakakomponentista amplitudi tulisi käytännössä mitata.


title: Pinta-aaltomagnitudi

text: Vuonna 1985 ruotsalainen seismologi Markus Båth julkaisi empiiriset korjaukset hyposentrumin syvyydelle. Korjaus on positiivinen ja suuruudeltaan enimmillään 0,8 magnitudiyksikköä.


title: Pinta-aaltomagnitudi

text:
Pinta-aaltomagnitudi formula_1 määritellään seuraavan kaavan mukaan (Moskova–Praha -kaava):
formula_3
missä formula_4 on Rayleigh'n pinta-aallon aiheuttaman maan liikkeen amplitudi mikrometreissä, formula_5 värähtelyn periodi sekunneissa ja formula_6 episentrietäisyys asteissa.


title: Pinta-aaltomagnitudi

text: Gutenbergin alkuperäiselle määritelmälle uskolliset seismologit käyttävät magnitudinmääritykseen vain noin 20 sekunnin periodeja ja 20–130° episentrietäisyyksiä, vaikka Moskova–Praha -kaavan sovellusalue on tätä laajempi.


title: Isi hoitaa 2

text: Isi hoitaa 2 () on vuonna 2007 ensi-iltansa saanut yhdysvaltalainen komediaelokuva, jonka on ohjannut Fred Savage. Elokuva on jatko-osa vuoden 2003 "Isi hoitaa" -elokuvalle. Elokuvan pääosissa ovat Cuba Gooding Jr., Paul Rae, Lochlyn Munro, Sean Patrick Flaherty, Richard Gant, Tamala Jones, Spencir Bridges, Brian Doyle-Murray, Josh McLerran, Telise Galanis, Molly Jepson ja Dallin Boyce. Elokuva menestyi taloudellisesti kritiikistä huolimatta ja voitti Razzie-palkinnon huonoimmasta jatko-osasta.


title: Katja Gauriloff

text: Katja Gauriloff (s. 6. joulukuuta 1972 Inari) on suomalainen dokumenttiohjaaja.


title: Katja Gauriloff

text: Gauriloff on äitinsä puolelta kolttasaamelainen, muttei ole koskaan asunut koltta-alueella tai oppinut koltansaamea. Lapsuutensa hän vietti Rovaniemellä. Gauriloffilla on kuitenkin vahva saamelainen identiteetti ja hän on käsitellyt sukujuuriaan dokumenteissaan.


title: Katja Gauriloff

text: Gauriloff aloitti uransa elokuva-alalla vuonna 1998. Vuosina 2000–2004 hän opiskeli elokuvaohjausta Tampereen ammattikorkeakoulun Taiteen ja viestinnän osastolla. Hän on elokuvatuotantoyhtiö Oktoberin osaomistaja.


title: Katja Gauriloff

text: Gauriloffin kaksi dokumenttia, "Huuto tuuleen" ja "Säilöttyjä unelmia", on palkittu valtion laatutuella. Lyhytdokumentti "Huuto tuuleen" kertoo kolttasaamelaisesta yhteisöstä ja sen perinteiden säilyttämisestä. "Säilöttyjä unelmia" on kansainvälistä tuotantoa, ja sitä rahoitti muun muassa televisioyhtiö Al Jazeera. Dokumentti esitettiin elokuvateattereissa ainakin Suomessa ja Tanskassa. Lisäksi se esitettiin DocPoint-dokumenttielokuvajuhlilla ja valittiin esitettäväksi vuonna 2012 Berliinin elokuvajuhlilla Culinary Cinema -sarjassa.


title: Katja Gauriloff

text: Vuonna 2013 Gauriloff teki yhdessä Joonas Berghällin kanssa rintasyövästä kertovan "Voimanlähde"-dokumenttielokuvan Syöpäsäätiön Roosa nauha -kampanjalle. Kesäkuussa 2016 Sodankylän elokuvajuhlilla sai ensi-iltansa Gauriloffin dokumentti "Kuun metsän Kaisa", joka kertoo hänen kolttasaamelaisesta isoisoäidistään Kaisa Gauriloffista ja tämän ystävyyssuhteesta sveitsiläiskirjailija Robert Crottet’n kanssa. Gauriloff valittiin Vuoden koltaksi 2016. Kuun metsän Kaisa palkittiin vuoden 2016 parhaan dokumenttielokuvan Jussi-palkinnolla ja 2017 se sai Murmanskissa Northern Character -elokuvafestivaalien grand prix -pääpalkinnon.


title: Säilöttyjä unelmia

text: Säilöttyjä unelmia on tammikuussa 2012 ensi-iltansa saanut Katja Gauriloffin ohjaama pitkä dokumenttielokuva.


title: Säilöttyjä unelmia

text: Elokuva kertoo säilykepurkin tarinan ihmisten kautta, heidän elämästään ja unelmistaan. Siinä kierretään kymmenessä maassa kuten brasilialaisella kaivoksella, josta tulee purkin metalli, sikatilalla Tanskassa ja teurastamolla Puolassa. Purkin valmistanut yritys ei suostunut yhteistyöhön, mutta nimetön avustaja selvitti purkin taustoja. Saksassa tekijät eivät päässeet edes lähelle piikkilanka-aidoin ympäröityjä sikatiloja.


title: Säilöttyjä unelmia

text: Elokuva sai Suomen elokuvasäätiön rahoituksen (120 000 euroa) lisäksi tukea AVEK:lta, Yle TV2:lta, MEDIA:lta, NFTF:ltä, Arte Francelta, RTP:ltä, NRK:lta ja Al-Jazeera Englishiltä. Elokuva nähtiin elokuvateatterissa ainakin Suomessa ja Tanskassa. Elokuva esitettiin myös DocPoint-elokuvajuhlilla ja helmikuussa 2012 Berliinin elokuvajuhlilla sarjassa Culinary Cinema.


title: Säilöttyjä unelmia

text: Elokuvan musiikin tekijä Karsten Fundal voitti parhaan musiikin Jussin 2013. Elokuva palkittiin Nordic Film Days -festivaaleilla Lyypekissä Saksassa marraskuussa 2012.


title: HMS Cornwall (F99)

text: HMS Cornwall (viirinumero F99) oli Britannian Kuninkaallisen laivaston tyypin 22 -fregattien kolmannen sarjan ensimmäisenä aloitettu ja viimeisenä valmistunut alus.


title: HMS Cornwall (F99)

text: Alus tilattiin Yarrow Shipbuildersilta. Sen köli laskettiin 14. joulukuuta 1983 ja alus laskettiin vesille 14. lokakuuta 1985 kumminaan Walesin prinsessa Diana, joka oli myös Cornwallin herttuatar. Alus otettiin palvelukseen 23. huhtikuuta 1988.


title: HMS Cornwall (F99)

text: Alus oli ensimmäisen merilordin lippulaivana hänen osallistuessaan 1996 Pietarissa Venäjän laivaston 300-vuotisjuhlallisuuksiin. Sen jälkeen alus oli Naton pysyvän Atlantille sijoitetun laivasto-osaston lippulaivana. Alus oli 2001 osa kuninkaallisen laivaston osastoa, joka tuki maajoukkojen hyökkäystä Afganistaniin.


title: HMS Cornwall (F99)

text: Toisen kerran alus oli Naton Atlantin laivaston lippulaivana 2003, jolloin se myös tuki operaatio Active Endeavouria Välimereltä.


title: HMS Cornwall (F99)

text: Vuonna 2001 alus osallistui Adeninlahdella merirosvouden torjuntaan. Aluksen palattua 26. huhtikuuta Plymouthiin se poistettiin palveluksesta 30. kesäkuuta.


title: HMS Campbeltown

text: HMS Campbeltown (viirinumero F86) oli Britannian Kuninkaallisen laivaston tyypin 22 -fregattien kolmannen sarjan alus.


title: HMS Campbeltown

text: Alus tilattiin tammikuussa 1985 Cammell Lairdin telakalta. Sen köli laskettiin 4. joulukuuta 1985 ja alus laskettiin vesille 7. lokakuuta 1985. Alus otettiin palvelukseen 27. toukokuuta 1989.


title: HMS Campbeltown

text: "HMS Campbeltow" kuului alkuvuodesta 2004 Naton pysyvään Atlantille sijoitettuun laivasto-osastoon. Alus oli seitsemän kuukautta 2007–2008 Persianlahdella ja tuki operaatioita Calash ja Telic. Se siirrettiin telakalle modernisoitavaksi syyskuussa 2008.


title: HMS Campbeltown

text: Aluksen palveluksesta poistosta 7. huhtikuuta 2011ilmoitettiin vain hieman aiemmin maaliskuussa, jolloin se lähti jäähyväisvierailulle kummikaupunkiinsa Argyllin Campbeltowniin. Alus palasi 31. maaliskuuta Plymouthiin, jossa se poistettiin palveluksesta ilmoituksen mukaisesti.


title: Weissin alue

text: Weissin alueet ovat ferromagneettisten aineiden kiderakenteessa olevia pieniä alueita, joilla kaikkien atomien magneettinen momentti on samansuuntainen. Ne ovat saaneet nimensä ranskalaisen fyysikko Pierre-Ernest Weissin mukaan (1865-1940).


title: Weissin alue

text: Weiss esitti vuonna 1907, että ferromagneettisissa aineissa on alueita, joissa atomien ("alkeismagneettien") magneettiset momentit suuntautuvat samoin silloinkin, kun ulkoista magneettikenttää ei ole. Tällaisten alueiden läpimitta on tyypillisesti välillä 10 ... 10 millimetriä, ja niissä on kussakin noin 10 ... 10 atomia. Tällaisilla alueilla magneettisen momentin suunta liittyy aineen kiderakenteeseen.,


title: Weissin alue

text: Weissin alueiden sisällä aine on magnetoitunut kyllästysarvoonsa saakka. Että useimmat rautakappaleet eivät kuitenkaan ole havaittavasti magneettisia, johtuu siitä, että niiden eri Weissin alueiden magneettikentät ovat eri suuntaiset ja kumoavat täten toisensa. Erisuuntaisten Weissin alueiden välisiä rajapintoja sanotaan Blochin seinämiksi.


title: Weissin alue

text: Kun ferromagneettinen aine tuodaan ulkoiseen magneettikentään, Blochin seinämät siirtyvät niin, että ne Weissin alueet, joissa magneettinen momentti on ulkoisen kentän suuntainen, laajenevat, kun taas ne, joissa sen suunta on päinvastainen, pienenevät. Täten selittyy aineen magnetoituminen kentässä. Tarpeeksi voimakkaassa magneettikentässä koko kappaleen kaikkien atomien magneettiset momentit tulevat samansuuntaisiksi. Kun ulkoinen kenttä poistetaan, Weissin alueet pyrkivät palautumaan ennalleen tiettyyn tasapainotilaan. Esimerkiksi aineessa olevien epäpuhtauksien vuoksi tämä saattaa kuitenkin estyä, jolloin kappale jää pysyvästi magneettiseksi, kestomagneetiksi.


title: Weissin alue

text: H. J. Williams käytti vuosina 1947–1979 jauhemallimenetelmää ja sai tällä tavoin valokuvia, jotka osoittavat Weissin alueiden koot ja muodot. Tässä hän käytti kolloidista hienoksi jauhettua ferromagneettista ainetta, jolloin rajapinnat saatiin näkyviksi mikroskoopilla.


title: Weissin alue

text: Weissin alueita on myös ferrosähköisissä aineissa, jotka ovat analogisia ferromagneettisille aineille. Niissä on alueita, joissa dipolimomentit ovat samansuuntaisia.


title: Nimismiehen kiharat

text: Nimismiehen kiharat on auktorisoimaton elämäkerrallinen teos Sauli Niinistöstä.


title: Viiden vuoden yksinäisyys

text: Viiden vuoden yksinäisyys on Sauli Niinistön vuonna 2005 julkaisema muistelmateos. Sauli Niinistö kuvaa kirjassaan 1990-luvun loppua, jolloin hän toimi ministerinä ja kokoomuksen puheenjohtajana. Kirjan keskeisinä teemoina ovat Suomen talouspolitiikka ja liittyminen Euroopan talous- ja rahaliittoon EMU:uun sekä hänen vaimonsa Marja-Leena Niinistön kuolema auto-onnettomuudessa vuonna 1995.


title: Hiljaisten historia

text: Hiljaisten historia on Sauli Niinistön vuonna 2007 julkaisema muistelmateos.


title: Lost Girl

text: Lost Girl on kanadalainen yliluonnollinen rikosdraamaa sisältävä televisiosarja, joka alkoi Showcasella syyskuussa 2011. Sarjan on kehittänyt ja tuottanut Prodigy Pictures. Sarja kertoo Bo-nimisestä naisesta (Anna Silk), joka on succubus. Hän on elänyt vuosia epätietoisuudessa itsestään, mutta saa sattumien kautta tietää erikoisuudestaan sekä kokonaisesta uudesta maailmasta. Uusien ystäviensä avulla hän alkaa opetella kykyjensä hallitsemista ja niiden käyttämistä hyvään tarkoitukseen. Sarja sai positiivisen vastaanoton.


title: Lost Girl

text: Elokuussa 2014 ilmoitettiin, että "Lost Girlin" talvella 2014–2015 esitettävä viides tuotantokausi päättää sarjan.


title: Lost Girl

text: Bo on succubus, joka on varttunut tavallisessa adoptioperheessä tietämättömänä itsestään ja kokonaisesta uudesta maailmasta, joka on elänyt aikojen alusta asti ihmisten rinnalla. Hänen succubus-voimansa ilmenevät vasta kun Bo tappaa vahingossa ensimmäisen suuren rakkautensa. Teostaan kauhistuneena Bo pakenee kotoaan ja vaihtaa entisen elämänsä pakoiluun ja yksin elämiseen.


title: Lost Girl

text: Pilottijaksossa Bo pelastaa ihmisnaisen nimeltä Kenzi. Kenzi on kiinnostunut pelastajastaan eikä Bo aluksi halua naista lähelleen, mutta pian naisten välille syntyy luja ystävyys. Bo napataan kesken kaiken epäihmisten maailmaan ja hän saa tietää, että heidän maailmassaan klaaneja on kaksi: valon ja pimeän puolen klaanit. Ja Bon on valittava niistä toinen testin läpäistyään. Kaikkien suureksi hämmästykseksi Bo päättää olla puolueeton ja elää sellaista elämää kuin itse haluaa. Kauden aikana Bo oppii lisää itsestään sekä epäihmisten maailmasta. Lisäksi hän on hyvin lämpimissä väleissä muodonmuuttaja-poliisin Dysonin sekä epäihmisten lääkärin Laurenin kanssa.


title: Lost Girl

text: Epäihmisten maailma on kaaoksen vallassa Bon ja tämän äidin dramaattisen yhteenoton jälkeen. Lisäksi Dyson tuntuu hävinneen kuin maan alle. Bolla on paljon haasteita edessään. Etenkin nyt kun Ashin tilalle valitaan uusi johtaja. Uusi Ash tuntuu ottavan Bon ystävineen silmätikuksi. Dyson palaa reissultaan ja järkyttää Bota käyttäytymisellään. Myöhemmin Bo saa tietää, miksi Dyson on niin kylmä ja etäinen. Kuvioihin astuu myöhemmin Dysonin tuttuja menneisyydestä kuten esimerkiksi kuvankaunis Ciara. Bo saa tietää Laurenin koomassa olevasta tyttöystävästä ja Nadian herääminen mutkistaa asioita entisestään. Kenzi lämmittää välejään entiseen ihastukseensa Nateen, mutta tytöllä on liian paljon salattavaa. Bon elämään astuu myös komea Ryan, mutta pahaksi onneksi mies kuuluu pahojen epäihmisten puolelle. Säälimätön Garuda nostaa päätään ja ystävysten on yhdistettävä voimansa voittaakseen pahuus. Lisäksi Bo saa tietää Trickin olevan hänelle melko läheistä sukua.


title: Lost Girl

text: Epäihmisten maailmassa kuohuu nyt kun entinen Ash on kuollut. Bo huomaa edessään olevan uusia haasteita kun hänen entinen liittolaisensa Hale nimitetään uudeksi Ashiksi. Hale yrittää luoda tasapainon hyvien ja pahojen epäihmisten välille nimittämällä pahan epäihmisen, Valkyrien Dysonin pariksi. Samaan aikaan salainen agentti Tamsen työskentelee Morriganille sekä eräälle toiselle, jotka molemmat haluavat Bon pään vadille. Lauren suostutellaan mukaan vaarallisiin tutkimuksiin. Kausi huipentaa shokeeraavaan tapahtumaan kun Bo katoaa ja asialla saattaa olla hänen mystinen biologinen isänsä.


title: P. J. Tynkkynen

text: P. J. Tynkkynen oli suomalainen runoilija ja arkkiveisujen tekijä. Tynkkynen kirjoitti 1930- ja 1940-luvuilla arkkiveisuja onnettomuuksista ja murhatapauksista ja hän oli viimeisiä arkkiveisuperinteen jatkajia Suomessa.


title: Leonard. Osa 6

text: Leonard. Osa 6 (engl. "Leonard Part 6") on vuonna 1987 ensi-iltansa saanut komediaelokuva, joka parodioi vakoojaelokuvia. Elokuvan pääosia esittävät Bill Cosby, Tom Courtenay, Joe Don Baker, Moses Gunn, Pat Colbert, Gloria Foster, Victoria Rowell, Anna Levine, David Maier ja Grace Zabriskie. Elokuvan on ohjannut Paul Weiland. Elokuva oli taloudellinen floppi ja voitti kolme Razzie-palkintoa huonoimmasta elokuvasta, huonoimmasta miespääosasta ja huonoimmasta käsikirjoituksesta.


title: Anna mun kaikki kestää

text: Anna mun kaikki kestää: Sovinnon kirja on Pekka Haaviston vuonna 2011 julkaisema muistelmateos. Kirjan kustansi WSOY.


title: M/S Johanna Thordén

text: M/S Johanna Thordén oli suomalainen, Gustaf Thordénin varustamon omistama rahtilaiva, joka ajoi karille ja upposi 12. tammikuuta 1937 Pentlandinsalmessa Skotlannin ja Orkney-saarten välissä Swonan saaren edustalla ollessaan paluumatkalla New Yorkista Göteborgiin. Laivalla oli yhteensä 38 henkeä, matkustajat mukaan lukien. Heistä kahdeksan selvisi hengissä. Myös laivan 55-vuotias kapteeni Lahja Simola hukkui. Laivan kuparilastin nosti vuonna 1969 sukeltaja Keith Jessop.


title: M/S Johanna Thordén

text: M/S "Johanna Thordén" oli rakennettu 1936 Öresundsvarvetin telakalla Landskronassa. Laivan pituus oli 110,41 metriä, leveys 15,55 metriä ja syväys 5,12 metriä. Laivassa oli kaksi Burmeister & Wain -dieselmoottoria, joiden teho oli 4 250 hevosvoimaa. Laiva luovutettiin 21. marraskuuta 1936 tilaajalle kulosaarelaiselle Gustaf Thordénin Ab Finska Nordamerika Linjen -varustamolle.


title: M/S Johanna Thordén

text: Neitsytmatkallaan ollut M/S "Johanna Thordén" ajoi karille Swonan saaren luona usvassa ja voimakkaassa luoteismyrskyssä. Pian sen jälkeen, kun 21 miehistön jäsentä sekä matkustajina olleet kaksi naista lapsineen olivat poistuneet laivalta pelastusveneellä, laiva katkesi kahtia. Tuntia myöhemmin jäljellä olleet 13 miestä pääsivät pois laivan toisella pelastusveneellä. Myrsky ajoi tämän veneen South Ronalsayn Newark Bay -lahteen, jossa vene kaatui ja viisi miestä hukkui. Muut veneessä olleet kahdeksan miestä pelastettiin rannalta. Ensimmäinen pelastusvene ajautui rantaan Deernessin luona seuraavana päivänä mukanaan kolme kuollutta. Myöhemmin lisää vainajia ajautui läheisten saarien rannoille. Kaikki muut löydetyt vainajat lähetettiin Suomeen, mutta kolme tunnistamatonta merimiestä haudattiin South Ronaldsayn hautausmaalle. Laivan hylystä oli myrskyn laannuttua näkyvillä enää keulaosa ja etumasto, sillä takaosa oli uponnut laivan katkettua.


title: Avaus (yritys)

text: Avaus Marketing Innovations Oy Markkinoinnin asiantuntija- ja teknologiayhtiö. Yhtiö on erikoistunut laajoihin markkinoinnin teknologiaratkaisuihin kuten markkinoinnin automaatio ja data-hallintaratkaisuihin. Yritys tekee kattavia digitaaliseen muutokseen liittyviä markkinoinnin muutos- ja kehityshankkeita asiakasyrityksilleen. Hankkeisiin liittyy uusien teknologioiden käyttöönotto ja asiakastiedon laajamittainen hyödyntäminen asiakasyritysten markkinointiprosessissa. Nopeasti kasvanut suomalaisyritys aloitti kansainvälistymisensä 2015 avaamalla toimistot Tukholmaan, Ruotsiiin ja Gdanskiin, Puolaan. Lokakuussa 2016 Avaus osti ruotsalaisen markkinoinnin analytiikkaan ja data-strategiaan erikoistuneen Actionbase Ab:n. Yritysoston jälkeen Avauksen analytiikka ja data - tiimi on 40 hengen vahvuinen ja koko yritys työllistää 150 täysipäiväistä henkilöä. Yrityksen keskimääräinen kasvu viimeksi kuluneen viiden vuoden aikana on ollut yli 40%. Avaus valittiin vuonna 2017 Fast Growth Icons - kasvuyritykseksi.


title: Avaus (yritys)

text: Avaus Marketing Innovations eriytettiin vuonna 2013 omaksi yhtiöksi 2005 vuonna perustetusta Avaus Consulting Oy -yrityksestä. Emoyhtiö Avaus Consulting Oy myytiin elokuussa 2014 Helsingin Nasdaq- pörssiille 2016 listauneelle Siili Solutions Oyjlle. Avaus Marketing Innovations jatkoi myynnin jälkeen itsenäisenä yrityksenä omistajinaan Avaus Consultingin perustaja-osakkaat.


title: Avaus (yritys)

text: Avaus Marketing Innovationsin osaamisalueita ovat muun muassa liiketoiminnan konsultointi, luova sisällönsuunnittelu, asiakkuus- ja www- ja mobiilianalytiikka, digitaalinen markkinointi, informaatio- ja datastrategia, datahallinta, asiakkuudenhallinta, markkinointiautomaatio ja ohjelmallinen mainonta.